10 Perkara yang Ramai Tidak Tahu Mengenai Cheetah

Cheetah adalah spesies haiwan dari keluarga kucing dan dikenali sebagai haiwan terpantas di darat. Manusia terpantas iaitu Usain Bolt, memegang rekod dunia pecut 100 meter dengan masa 9.58 saat.

Jika dibandingkan dengan cheetah, haiwan itu mampu menghabiskan larian yang sama dalam masa hanya 5 saat sahaja. Berikut adalah 10 perkara yang mungkin anda tidak ketahui mengenai cheetah.

Sebagai haiwan terpantas di darat, seekor cheetah mampu memecut sehingga 112 km sejam. Mereka boleh memecut sehingga 96 km dalam masa tiga saat sahaja.

Cakar mereka berfungsi seperti paku pada kasut bola ketika berlari sementara ekornya yang panjang dan berotot pula bertindak sebagai kemudi yang membantu mereka membelok tajam.

Pada 2012, seekor cheetah bernama Sarah dari Zoo Cincinnati membuat larian 100 meter dalam masa 5.95 saat sahaja.

Tubuh cheetah sememangnya dicipta untuk kelajuan sahaja. Ia memiliki kepala yang lebih kecil, saluran hidung yang lebih besar, dada lebih mendalam, kaki lebih panjang dan tulang belakang yang lebih lembut berbanding "big cat" yang lain.

Selain kelajuan, cheetah kekurangan beberapa ciri lain. Cheetah tidak mempunyai stamina yang tinggi dan hanya mampu membuat pecutan kurang daripada seminit atau bawah 300-500 meter sahaja.

Bahkan, gigitan cheetah pula tidaklah begitu kuat dan cakarnya juga tidak begitu tajam jika dibandingkan dengan spesies big cat yang lain.

Ketika memburu, cheetah biasanya menghendap mangsa terlebih dahulu dalam jarak 100-300 meter sebelum melakukan serangan. Mereka secara puratanya berjaya memburu mangsa hanya menggunakan kelajuan purata 64 km sahaja.

Jika ia gagal mengejar mangsanya bawah dari seminit, ia akan menyerah. Cheetah biasanya mempunyai kadar kejayaan memburu mangsa antara 40 hingga 50 peratus.

Cheetah yang cepat penat ini juga biasanya akan menyimpan tenaga jika tidak memburu. Satu kajian mendapati cheetah hanya menggunakan 12% daripada waktu jaganya untuk bergerak.

Cheetah memerlukan masa untuk berehat selepas membuat pecutan. Ini merupakan satu kekurangan jika ia terlepas daripada mengejar mangsanya. Mangsanya mungkin akan "dirompak" haiwan karnivor lain.

Dengan tubuh yang ringan, gigitan yang tidak begitu kuat dan kuku yang tumpul, cheetah sukar mempertahankan sasarannya daripada pemangsa lain.

Cheetah mungkin menyerah kalah kepada karnivor yang lebih kuat seperti singa, harimau bintang, dubuk atau anjing liar. Cheetah biasanya kehilangan 10 hingga 15 peratus sasarannya kepada pemangsa lain.

Kehidupan sosial cheetah berbeza jika dibandingkan dengan spesies big cat yang lain. Cheetah betina hidup bersendirian sementara cheetah jantan hidup dalam kawanan.

Cheetah betina akan membesarkan anaknya bersendirian. Cheetah jantan pula akan bekerjasama dengan adik beradik jantannya atau membentuk gabungan dengan kumpulan lain untuk mempertahankan wilayahnya atau memburu mangsa yang lebih besar.

Secara puratanya, jangka hayat seekor cheetah hanyalah antara lima hingga enam tahun sahaja. Anak cheetah yang baru lahir mempunyai kadar kematian yang sangat tinggi.

Satu kajian yang dilakukan pada 1994 di Serengeti, Tanzania, mendapati hampir 77 peratus anak cheetah mati sebelum mencapai usia lapan minggu dan 83 peratus mati sebelum mencapai usia 14 minggu.

Cheetah adalah spesies big cat yang paling diancam kepupusan di Afrika. Seabad yang lalu, dianggarkan terdapat sekitar 100,000 ekor cheetah tetapi jumlahnya menurun sehingga 6,674 pada hari ini menurut pemantauan IUCN.

Mereka menghadapi ancaman daripada kehilangan habitat akibat penerokaan manusia, pemburu haram dan jangkitan penyakit.

Ramai orang menganggap cheetah hanya terdapat di Afrika sahaja. Namun, terdapat satu subspesies cheetah yang dikenali sebagai Cheetah Asia di Iran. Ia satu-satunya spesies cheetah yang masih wujud di Asia dan jumlahnya mungkin kurang daripada 50 ekor.

Dahulu, cheetah banyak terdapat di negara-negara Asia lain seperti Turki, Asia Tengah, Afghanistan, Pakistan dan India. Malah, nama "cheetah" berasal daripada perkataan hindi iaitu "chita" yang bermaksud "yang berbintik".

Selain kelajuan, cheetah kekurangan dari banyak segi berbanding big cat lain. Cheetah tidak cekap memanjat pokok seperti harimau bintang. Walaupun boleh berenang, cheetah tidaklah sehebat harimau atau jaguar.Biasanya, cheetah akan mengelak daripada memasuki air.

Cheetah juga tidak boleh mengaum seperti singa atau harimau. Sebaliknya, cheetah hanya membuat bunyi kicauan, purr dan meow sahaja (seperti kucing peliharaan).

Kekuatan, tenaga dan stamina cheetah boleh dikatakan paling bawah dalam semua spesies big cat.

Cheetah adalah haiwan yang memerlukan kawasan yang luas. Walaupun ada kawanan cheetah yang tinggal di wilayah seluas 30 km persegi, seekor cheetah dapat berkeliaran sejauh 3,000 kilometer persegi.

Cheetah menyukai kawasan di mana haiwan mangsa kurang padat. Ia bagi mengelakkan persaingan dengan pemangsa lain yang lebih besar dan kuat. Penerokaan manusia menjadikan kawasan cheetah semakin mengecil.

Kawasan yang suatu masa dahulu mampu menampung ribuan cheetah kini hanya mampu menampung ratusan atau puluhan sahaja.

Pada zaman Mesir kuno, cheetah dibela dan dijadikan peneman Firaun ketika berburu. Banyak patung cheetah dihasilkan dan imej haiwan itu dilukis di makam-makam diraja.

Penduduk Mesir kuno percaya bahawa dewa bernama Mafdet yang digambarkan memiliki kepala seperti cheetah akan mempercepatkan perjalanan roh seseorang Firaun itu ke alam selepas kematian.

Mungkin disebabkan itu juga, cheetah merupakan salah satu haiwan eksotik yang paling mendapat permintaan tinggi di pasaran gelap sebagai haiwan peliharaan terutamanya di negara-negara Arab.


5 Ibu Negara Paling Kurang Orang Dalam Dunia

Kuala Lumpur merupakan ibu negara kita yang penuh dengan manusia, saban hari sibuk ke sana sini melakukan rutin harian mereka.

Ke mana-mana sahaja tak susah untuk kita nampak orang lain. Tetapi untuk beberapa negara unik, ibu negara mereka mempunyai jumlah penduduk yang sangat rendah sama ada disebabkan faktor geografi atau sebab-sebab unik yang lain.

Tahukah anda lima ibu negara manakah mempunyai jumlah populasi paling sedikit di dunia? Berikut adalah lima lokasi yang dilaporkan paling rendah bilangan penghuninya.

Sebuah negara enklaf yang terletak di dalam negara Itali, penduduk Republik San Marino seramai 33,600 mempunyai tahap kebergantungan yang tinggi dalam menjalankan urusan seharian dengan negara yang mengepungnya.

Dinamakan sempena nama Saint Marinus yang bertanggungjawab memulakan penempatan di situ sejak tahun 301, sehingga membolehkan tertubuhnya negara berdaulat San Marino.

Bentuk muka buminya mencabar untuk didiami disebabkan oleh kawasan yang berbukit bukau tanpa ada tanah rata yang banyak. Jika ada pun akan dipastikan digunakan untuk tujuan pertanian.

Mempunyai keluasan 61.2 km persegi, bandar City of San Marino terpilih sebagai ibu negara tersebut yang digerakkan keseluruhan aktivitinya, oleh 4,044 orang penduduk tetap.

Tuvalu adalah sebuah negara atol (gabungan pulau berbentuk cincin) dibentuk gabungan 9 pulau-pulau berbeza yang terpecah antara satu sama lain.

Oleh kerana bentuknya yang agak mencabar dari segi geografi, penduduk Tuvalu cenderung untuk menjadikan pulau terbesar di Tuvalu iaitu Pulau Funafuti sebagai pusat kegiatan masyarakat, yang akhirnya menjadi ibu negara tersebut.

Funafuti menempatkan bangunan pentadbiran kerajaan mereka, mahkamah tinggi dan bangunan parlimen mereka. Tuvalu mempunyai 11,646 jumlah populasi, majoritinya tinggal di Funafuti seramai 6,152 orang.

Vatican City merupakan negara terkecil di dunia, hanya mempunyai keluasan 0.44 km persegi dikelilingi dinding sepanjang 3.2 km yang memisahkannya dengan Itali.

Diperintah secara mutlak oleh Pope yang dilantik, pentadbiran Vatican City dinamakan sebagai Holy See yang menjalankan urusan kerajaan serta semua urusan rangkaian gereja Katolik Rom di seluruh dunia.

Oleh kerana kerajaan Vatican City tidak mengenakan cukai ke atas penduduknya, semua dana yang digunakan kerajaan datang daripada jualan cenderahati orang ramai untuk mentadbir 801 orang penduduk di sana.

Tidak ada istilah kewarganegaraan automatik di Vatican City. Taraf kewarganegaraan hanya diberikan secara sementara kepada semua individu yang perlu berkhidmat di dalam Vatican City.

Republik Nauru merupakan sebuah negara kepulauan serta bergelar negara ketiga terkecil dunia dari segi saiz. Itu menyumbang kepada jumlah populasi yang sangat kecil, sekitar 10,670 orang ketika dibanci tahun 2018.

Tidak menghairankanlah ibu negara Nauru iaitu Yaren (boleh juga dieja sebagai Jaren atau Yarren) layak disenaraikan dalam artikel ini.

Dikenali dengan nama lama Makwa, bandar Yaren bukanlah ibu negara rasmi Nauru kerana tidak disebutkan dalam perlembagaan negara mereka - tetapi majoriti penduduk di sana menganggap Yaren adalah pusat pentadbiran negara.

Bangunan Parlimen di Nauru terletak di Yaren, memberikan kelebihan kepada Yaren untuk bergelar 'ibu negara tidak rasmi' walaupun hanya mempunyai 747 orang penduduk tetap.

Palau merupakan sebuah negara kepulauan yang dibentuk oleh gabungan lebih 340 pulau dan terumbu, terletak 890km dari Filipina.

Palau menjadi sebuah negara bebas selepas menamatkan perjanjian dengan Amerika Syarikat sekitar tahun 1994, membolehkan sistem pentadbiran Palau berasaskan warga tempatan dibentuk dengan Bandar Koror menjadi ibu negaranya buat sementara.

Ini ekoran dasar perlembagaan negara itu yang mewajibkan ibu negara mereka dipindahkan ke pulau terbesar di Palau iaitu Pulau Badeldaob, yang dirancang sepatutnya berlaku 10 tahun selepas perlembaagaan negara itu dibentuk.

Rancangan itu bagaimanapun terpaksa ditangguhkan untuk beberapa kali disebabkan masalah logistik serta kewangan. Projek perpindahan ini hanya mula berlaku pada awal dekad 2000 selepas kerajaan Palau menamakan Ngerulmud yang terletak dalam Pulau Badeldaob sebagai ibu negara mereka pada tahun 2006.

Kini Ngerulmud terus kekal sebagai ibu negara Palau, walaupun jumlah populasinya hanyalah 271 orang berdasarkan sensus terbaru - meletakkan Ngerulmud sebagai ibu negara paling sikit jumlah bilangan penduduknya; hanya merangkumi 1.5% keseluruhan penduduk Palau.


Sabethes Cyaneus - Nyamuk Paling Cantik Di Dunia

Apabila terdengar perkataan "nyamuk", apa yang bermain di minda sudah tentunya perkara seperti darah, Aedes atau denggi.

Tidak banyak perkara yang positif berkaitan serangga pembunuh ini namun apa yang ramai tidak tahu adalah terdapat pengecualian bagi satu spesis nyamuk yang sangat unik.

Spesis tersebut adalah Sabethes cyaneus, sejenis nyamuk tropika yang boleh dikatakan sebagai nyamuk paling cantik di dunia.

Ditemui di hutan tropika di Amerika tengah dan selatan, nyamuk Sabethes adalah baka yang sangat sukar ditemui.

Ia terkenal dengan warna-warni serta bulu kaki seperti pendayung yang terbentuk oleh sisik memanjang, terletak di bahagian tengah kaki.

Kedua-dua kaki belakang nyamuk ini yang melengkung ketika ia menghisap darah juga sangat mengagumkan dan menambahkan lagi penampilan majestik nyamuk Sabethes.

Namun begitu, bukan mudah untuk kita menikmati kecantikan nyamuk ini kerana Sabethes sangat terkenal dengan sifat licik dan membuatkan gambarnya sukar untuk diambil dengan baik.

Seorang jurugambar hidupan liar iaitu Gil Wizen memberitahu bahawa nyamuk Sabethes sangat sensitif dan bertindak balas terhadap sekecil-kecil pergerakan serta perubahan pada keamatan cahaya.

Walaupun kaki berbulu yang dimiliki oleh nyamuk Sabethes ini adalah antara salah satu ciri unik, namun sehingga kini saintis masih belum mengetahui fungsinya.

Pada satu ketika, kaki unik ini dipercayai berperanan dalam upacara mengawan nyamuk, namun eksperimen menunjukkan bahawa apabila bulu pada kaki nyamuk jantan dibuang, nyamuk tersebut masih berjaya mengawan.

Buat masa ini, apa yang kita tahu adalah ciri ini merupakan penampilan yang menarik bagi makhluk ini.

Seperti lebih 3,300 spesies nyamuk yang diketahui wujud di dunia, hanya nyamuk betina yang menghisap darah dan hanya melakukan sedemikian apabila ia mahu menghasilkan telur.

Setiap kali ia ingin menghisap madu atau darah, kaki belakang nyamuk Sabethes dilengkungkan ke hadapan bukan sekadar posing, tetapi kerana kakinya mempunyai deria yang dapat mengesan pergerakan dan membolehkan serangga ini melarikan diri sekiranya bahaya berlaku.

Dan walaupun memiliki kecantikan yang mengagumkan, perlu diingat bahawa Sabethes tetap seekor nyamuk yang merupakan pembawa penyakit tropikal seperti demam kuning dan demam denggi.


Kejadian Pelik Air Laut Bertukar Menjadi "Manis" di India

Semua orang tahu bahawa air laut adalah masin. Malah, memasak sahaja tidak cukup untuk menjadikan air laut itu selamat diminum. Air laut perlu melalui proses penyahgaraman terlebih dahulu sebelum dimasak dan diminum.

Walau bagaimanapun, terdapat satu kejadian aneh yang berlaku di Mumbai, India, di mana air masin di muara dan pantai di daerah itu bertukar menjadi "manis". Kejadian yang berlaku pada tahun 2006 itu masih menjadi bualan sehingga ke hari ini.

Pada 18 Ogos 2006, berlaku satu fenomena luar biasa apabila air masin di sebuah muara yang dikenali sebagai Muara Mahim bertukar menjadi "manis". Kejadian itu mula disedari penduduk tempatan yang menggunakan air itu bagi kegunaan harian.

Dalam hanya beberapa jam selepas kejadian di Muara Mahim dilaporkan, penduduk berhampiran Pantai Teethal di Gujarat juga mendakwa bahawa air masin di pantai itu juga berasa manis.

Fenomena aneh itu mula dilaporkan pada malam 18 Ogos 2006. Penduduk mula menyedari air di sekitar Makam Makhdoom Ali Mahimi yang terletak berhampiran Muara Mahim di Mumbai tiba-tiba bertukar menjadi manis.

Setelah menerima laporan penduduk tempatan, Majlis Perbadanan Perbandaran Brihanmumbai telah melakukan ujian dan mendapati air di Muara Mahim hanya mengandungi sekitar 600 zarah per juta kemasinan berbanding 10,000 zarah per juta pada kebiasaannya.

Apabila penduduk tempatan mula menyedari fenomena aneh itu, berita  itu tersebar dengan begitu pantas sekali. Menjelang tengah malam, orang ramai dari seluruh Mumbai malah daerah berhampiran berpusu-pusu membanjiri muara dan pantai di Mahim untuk merasai sendiri air "manis" ini.

Malah, sebilangan besar orang turut berpusu-pusu menuju ke Pantai Teethal yang dilaporkan mengalami fenomena serupa. Orang ramai yang hadir mendakwa fenomena aneh ini adalah suatu keajaiban.

Mereka meminum serta mengumpul air "manis" ini di dalam botol dan bekas untuk dibawa pulang. Walaupun pihak kesihatan tempatan telah mengeluarkan amaran bahawa meminum air itu boleh membawa kemudaratan, orang ramai masih terus meminum air yang dianggap mereka sebagai "Air suci".

Malah, kejadian yang berlaku berhampiran Makam Makhdoom Ali Mahimi membuatkan penduduk tempatan menyangka ia adalah berkat daripada tokoh yang hidup pada kurun ke-13 itu.

Makhdoom Ali Mahimi (1372-1431) adalah seorang tokoh Sufi yang berasal dari Iraq. Dia telah mengembara ke India dan mengahwini adik kepada Sultan Ahmed Shah dari dinasti Tuglaq yang memerintah Gujerat.

Bukan sahaja pihak berkuasa, malah Ketua Menteri Maharashtra iaitu Vilasrao Deshmukh juga menyeru orang ramai untuk tidak meminum air di Pantai Mahim dan Teethal itu.

Air di kawasan itu sememangnya diketahui dicemari pelbagai bahan kumbahan dan buangan dari sisa industri setiap hari. Orang ramai seakan-akan tidak peduli dan terus mandi, minum dan mengambil air di situ walaupun sisa sampah terapung-apung di sekeliling.

Pihak berkuasa bimbang bahawa tindakan meminum air laut yang tercemar itu boleh menyebabkan wabak penyakit bawaan air seperti gastroenteritis.

Gastrienteritis adalah penyakit jangka pendek yang disebabkan oleh jangkitan dan keradangan sistem pencernaan. Pesakit mungkin mengalami gejala seperti kekejangan perut, cirit-birit dan muntah. Beberapa sebab berlakunya penyakit ini adalah seperti virus, bakteria, toksin, parasit atau bahan kimia.

Mujurlah, tiada kematian atau wabak yang dilaporkan berkaitan tindakan meminum air laut itu.

Walaupun punca sebenar fenomena itu tidak dapat dipastikan, pihak berkuasa ia adalah salah satu kejadian semula jadi. Disebabkan hujan lebat yang berlaku selama beberapa hari, sebahagian besar air tawar mungkin mengalir ke laut dan menjadingan ia kurang masin.

Menurut seorang ahli geologi dari Indian Institute of Technology Bombay, air tawar yang terkumpul disebabkan hujan lebat itu mempunyai kepadatan berbeza berbanding air laut. Air tawar itu kemudian naik dan menutupi air laut serta tersebar di seluruh pantai dan muara.

Terdapat juga penjelasan lain mengenai fenomena itu. Institut Lautan Nasional mengatakan bahawa fenomena air "manis" itu mungkin disebabkan pengurangan air laut apabila Sungai Mithi membanjiri Sungai Mahim.

Ketika itu, India sedang dilanda cuaca monsun yang lebat yang mengakibatkan kejadian bah di Sungai Auranga dan Banki. Air berlebihan dari sungai-sungai ini telah mengalir masuk ke dalam laut berhampiran.

Kira-kira pada jam 10.30 pagi 19 Ogos 2006, orang ramai mendakwa bahawa air di Pantai Mahim dan Teethal mula menjadi kurang manis sejak fenomena itu mula berlaku 14 jam yang lalu.

Pada jam 2 petang, air di pantai dan muara itu bertukar menjadi masin dan tidak dapat diminum seperti biasa. Walaupun tiada bukti yang dapat menjelaskan fenomena itu, orang ramai akan terus berbicara tentang kejadian itu buat suatu masa yang lama.


7 Realiti Kehidupan Semasa Zaman Pol Pot di Kemboja

Pada tahun 1975, kumpulan revolusi komunis Khmer Rouge yang dipimpin oleh Pol Pot telah mengambil alih Phnom Penh, ibu kota Kemboja. Tidak lama kemudian, mereka menguasai seluruh negara dan mengumumkan nama barunya sebagai "Demokratik Kampuchea." Mereka ingin mewujudkan masyarakat agraria komunis yang ideal dan mula membuat perubahan radikal.

Walaupun pemerintahan mereka tidak lama kerana kumpulan itu digulingkan oleh pemerintah Vietnam pada tahun 1979, mereka membuktikan betapa banyak kerosakan yang dapat dilakukan dalam tempoh 4 tahun yang singkat. Walaupun kita tidak akan pernah mengetahui jumlahnya yang tepat, anggaran jumlah orang awam yang dibunuh oleh Pol Pot dan rejimnya semasa mereka berkuasa sekitar 2 juta atau hampir 25% penduduk pada masa itu.

Walaupun pembunuhan peristiwa beramai-ramai Kemboja ini jarang diperkatakan di Barat, mereka yang terselamat daripada menjadi mangsa kekejaman Pol Pot pastinya tidak dapat melupakan peristiwa hitam yang cukup memberikan kesan mendalam kepada mereka.

Dalam tempoh hanya 4 tahun, berikut merupakan antara perubahan radikal yang dibuat oleh Pol Pot dan tenteranya.

Salah satu perkara pertama yang dilakukan Pol Pot adalah memutuskan bahawa pemerintahannya akan benar-benar menjadi sosialis, maka tidak wujud konsep harta peribadi sama sekali. Di bawah Pol Pot, semua harta peribadi dirampas dan barang seperti pakaian atau benda lain yang anda perlukan untuk hidup dianggap sebagai milik kerajaan.

Pol Pot ingin menguasai sepenuhnya kehidupan orang Kemboja dan benar-benar menguasai semua penduduk dengan apa sahaja cara. Realitinya, Pol Pot hanya memberi ilusi bahawa semua orang setara dan dijaga sesuai dengan keperluan mereka selama mana mereka bekerja.

Pol Pot sendiri adalah seorang bekas guru dan berpendidikan tinggi sebelum dia menjadi pemimpin revolusioner dan diktator yang kejam. Oleh itu dia merasakan bahawa orang yang paling berbahaya adalah golongan intelektual yang boleh menjadi subversif dan mempengaruhi orang menentangnya.

Atas sebab ini, dia memutuskan bahawa sesiapa sahaja yang berpendidikan atau pintar  terlalu berbahaya untuk dibiarkan hidup dan sebahagian besar individu yang terbaik dan cemerlang di negara itu dibunuh. Doktor, penjawat awam, guru, polis dan orang-orang penting ditembak kerana dianggap berbahaya kepada rejim Pol Pot.

Semua orang dipaksa keluar dari bandar dan dihantar bekerja di kawasan luar bandar di ladang atau kawasan pertanian lain. Semua ini dikawal dengan ketat oleh tentera Khmer Rouge yang memastikan bahawa seluruh negara berubah menjadi masyarakat agraria atau pertanian.

Kepentingan pertanian dan kehidupan luar bandar ditekankan di atas segalanya dan pembelajaran dan intelektualisme tidak wujud dalam rejim ini. Dengan semua guru dibunuh dan sekolah-sekolah berubah menjadi pusat tahanan, satu-satunya perkara yang ingin diajarkan oleh tentera Khmer Rouge adalah bertani dan ketaatan kepada kerajaan.

Agama dianggap sangat berbahaya bagi rejim seperti Pol Pot untuk bertahan hidup jadi ini adalah salah satu perkara pertama yang diharamkan. Tentera Khmer Rouge melarang amalan keagamaan dan menyembelih sejumlah besar pemimpin Buddha. Sebilangan orang percaya jumlah yang terkorban mungkin berpuluh ribu.

Selain itu, segala aktiviti keramaian juga diharamkan. Banyak amalan hiburan rakyat tradisional juga dilarang kerana Pol Pot ingin memisahkan rakyat dari budaya lama mereka. Ramai orang ketika itu menghabiskan sebahagian besar waktu bekerja untuk kerajaan dan tidak mempunyai cukup makanan untuk hidup.

Untuk mewujudkan masyarakat yang baru dan sepenuhnya agraria, Pol Pot memutuskan bahawa dia perlu mengubah susunan sosial sepenuhnya. Pol Pot memperkenalkan 4 kategori sosial baru untuk mengkelaskan populasi barunya sebagai pekerja. Mereka yang sejajar dengan nilai-nilai Barat atau kebetulan tinggal di kota adalah "orang baru" dan mempunyai hak yang jauh lebih rendah daripada orang kebanyakan.

Namun, bagi yang setia kepada tentera Khmer Rouge, mereka boleh dinaikkan status sosial mereka. Mereka yang benar-benar baik boleh mendapat status calon kewarganegaraan penuh dan jika benar-benar seorang penyokong kerajaan, berhak mendapat status kewarganegaraan penuh.

Salah satu tindakan terbesar rejim Pol Pot adalah dasar pemisahan keluarga yang menyebabkan dia dianggap diktator terburuk dalam sejarah. Ketika itu orang ramai dipaksa keluar dari kota-kota untuk menjadi pekerja di negara ini dan tentera Khmer Rouge memisahkan keluarga secara beramai-ramai.

Terdapat beberapa sebab besar tindakan kejam Pol Pot ini. Antara sebab utama adalah tindakan ini dianggap menjadikannya lebih mudah untuk "brainwash" penduduk apabila keluarga dipisahkan kerana kerajaan kemudiannya akan dianggap menjadi pihak berkuasa keluarga yang membesarkan anak-anak.

Walaupun Pol Pot dan rejimnya mendakwa mereka mahu mewujudkan masyarakat komunis yang ideal dan setaraf, kebanyakan kita tahu bahawa perkara sebegitu tidak akan berlaku di dunia realiti. Terdapat 4 kelas sosial dan walaupun banyak usaha golongan bawahan dilakukan termasuk menjadi tali barut kerajaan, biasanya mereka tidak akan kemana.

Bagi Pol Pot sendiri, ramai orang menyatakan bahawa walaupun dia sentiasa menuntut tentang pentingnya kerja keras dan taraf sama rata antara semua orang, dia sentiasa kelihatan "suci" seperti dia tidak pernah melakukan kerja fizikal yang berat dalam masa yang sangat lama.


Sejarah Amerika Kehilangan 18 Peluncur Ais Terhebat Dalam Nahas Pesawat

Lebih kurang 60 tahun yang lalu, seluruh dunia terutamanya Amerika Syarikat dikejutkan dengan satu berita yang menyedihkan. Sebuah pesawat iaitu Sabena Flight 548 dilaporkan telah terhempas di Belgium ketika dalam perjalanan dari New York menuju ke Prague, Republik Czech.

Lebih menggemparkan lagi apabila pesawat malang itu membawa pasukan luncur ais Amerika Syarikat yang akan menyertai Kejohanan Dunia Luncur Ais di Prague. Kesemua 72 penumpang telah terkorban termasuklah 18 peluncur ais terhebat Amerika, jurulatih, pegawai sukan, ahli keluarga dan penumpang lain.

Kejadian itu turut dirasai dunia sukan terutamanya sukan luncur ais di mana Amerika Syarikat mendominasi sukan itu selama lebih sedekad.

Seperti biasa, Amerika Syarikat akan menghantar atlet sukan luncur ais terbaik mereka untuk bertanding di kejohanan utama seperti Kejohanan Dunia Luncir Ais 1961 yang berlangsung di Prague.

Antara atlet yang berada di dalam pesawat itu ialah Laurence Owen yang berusia 16 tahun. Laurence baru sahaja memenangi Kejuaraan Luncur Ais Amerika dan menjadi penghias muka hadapan majalah Sport Illustrated.

Bersama-sama Laurence ialah kakaknya Maribel Owen yang memenangi pingat gangsa Olimpik dalam luncur ais berpasangan. Turut bersama mereka ialah pasangan Maribel yang juga pemenang Olimpik iaitu Dudley Richards. Malah, ibu Laurence dan Maribel serta jurulatih mereka turut terkorban.

Selain keluarga Owen, atlet lain yang turut terkorban ialah pemenang pingat Olimpik iaitu Gregory Kelly, Steffi Westerfeld, Rhode Lee Michelson, Bradley Lord, Dee Dee Sherbloom dan Larry Pierce.

Pada 14 Februari 1961, pesawat yang membawa 72 penumpang itu selamat melepasi Lautan Atlantik dan menuju ke Brussels untuk persinggahan di Lapangan Terbang Nasional Belgium.

Kira-kira hampir jam 10 pagi pada 15 Februari, ada sesuatu yang tidak kena ketika pesawat itu menghampiri Brussels. Selama 20 minit terakhir, juruterbang Louis Lambrechts tidak menghubungi Lapangan Terbang Brussels.

Lamberchts telah melabuhkan tayar untuk melakukan pendaratan tetapi melakukan satu pusingan, mungkin kerana sebuah pesawat kecil Perancis masih belum berlepas dari Landasan 20 lapangan terbang itu.

Setelah membuat satu pusingan, pesawat itu melakukan cubaan pendaratan kedua di Landasan 25 tetapi masih gagal dan terus membuat pusingan kali kedua. Melihat keadaan itu, pihak kawalan udara mengetahui bahawa juruterbang mengalami masalah untuk mendaratkan pesawat itu secara normal.

Tidak lama selepas membuat pusingan ketiga, pesawat itu dilihat seperti hilang kawalan dan jatuh menjunam di lokasi tiga kilometer dari lapangan terbang. Pihak kawalan udara telah menyalakan isyarat kecemasan dan pasukan keselamatan bergegas ke tapak kejadian.

Pesawat itu terhempas di kawasan berpaya berhampiran sebuah kawasan ladang. Menurut saksi, pesawat itu meletup setelah jauh ke tanah dan kelihatan asap hitam yang tebal keluar dari bangkai pesawat yang terbakar.

Seorang peladang bernama Theo de Laet yang sedang bekerja ketika itu turut terbunuh akibat terkena serpihan pesawat yang terhempas.

Saksi yang berada di tempat kejadian ingin membantu tetapi terhalang oleh bahang api yang terlalu panas. Raja Belgium ketika itu iaitu Boudouin I dan pemaisurinya turut melawat kawasan kejadian.

Boudouin I juga mendermakan keranda dengan mohor diraja kepada semua mangsa untuk mayat mereka dihantar pulang ke negara masing-masing.

Walaupun punca sebenar kemalangan tidak dapat dipastikan, pesawat itu dipercayai mengalami masalah teknikal berikutan ia berlaku ketika cuaca dalam keadaan baik.

Sebelum kejadian malang itu, pasukan luncur ais Amerika sedang bersiap sedia untuk menghadapi Olimpik Musim Sejuk 1964 di mana mereka ingin mempertahankan kejuaraan mereka. Namun, segalanya berubah.

Ramai atlet yang baru bersara atau terlalu muda terpaksa mengambil alih tempat kosong yang ditinggalkan. Salah seorangnya ialah Barbara Roles yang baru bersara selepas memenangi pingat gangsa pada Olimpik 1960.

Bagi seorang peluncur ais berusia 11 tahun, Scott Ethan Allen, dia terpaksa menggalas tanggungjawab sebagai ahli pasukan kebangsaan. Allen telah mengejutkan semua orang apabila berjaya memenangi pingat gangsa di Olimpik Musim Sejuk 1964 di Austria pada usia 14 tahun.

Bagi Peggy Flemming yang berusia 12 tahun ketika pesawat Sabena Flight 548 mengorbankan jurulatihnya, dia berusaha keras dan berjaya memenangi pingat emas pada Olimpik 1968.

Amerika turut menubuhkan Dana Peringatan untuk mengingati atlet yang terkorban dan membina generasi baru pasukan luncur ais. Antara mereka yang menerima dana itu ialah atlet Olimpik 2014 Ashley Wagner dan Olimpik 2018 Adam Rippon.


10 Tiket Perlawanan Bola Sepak Termahal di Eropah

Bola sepak satu ketika dulu adalah sukan yang dimainkan oleh golongan pekerja.

Perlawanan biasanya dipertandingkan dua persatuan pekerja setempat seperti di England, dengan penyokong-penyokong kedua-dua pasukan dibenarkan menonton perlawanan secara percuma atau dikenakan bayaran tiket yang murah untuk hadir.

Bagaimanapun nilai komersial pertandingan dan liga mula dieksploitasi untuk menjana keuntungan. Daripada sukan pekerja, akhirnya bola sepak kini sudah menjadi sukan yang dimainkan jutawan, diuruskan hartawan namun kekal disaksikan peminat yang datang dari kumpulan orang kebanyakan.

Nilai tiket ke stadium semakin lama semakin meningkat, hanya yang mampu atau sanggup mengikat perut dapat menonton aksi di stadium. Kelab manakah yang memiliki purata harga tiket paling tinggi di Eropah berdasarkan kaji selidik UEFA sebelum pandemik?

FC Koln bukanlah nama yang biasa disebut, apabila kita membicarakan berkenaan liga bola sepak Jerman - tetapi bandar itu merupakan antara bandar yang kaya di negara tersebut.

Cologne merupakan lokasi industri perbankan dunia antara yang terbesar serta merupakan pusat sambungan utama jalinan jalan kereta api Eropah, menggiatkan bandar ini sebagai kawasan ekonomi aktif.

Dari segi ekonomi, pendapatan per kapita Cologne berada pada kedudukan ke 5 di antara semua bandar di Jerman; yang menyebabkan tiket bola sepak di Cologne juga agak tinggi.

Kelab paling terkenal di dunia satu masa dahulu, Manchester United semasa zaman kemuncaknya menjadi kegilaan peminat sukan dan juga peminat setia David Beckham.

Namun dari segi ekonomi, bandar Manchester bukanlah kuasa ekonomi di England berbanding London. Kadar pendapatan penduduk Manchester berada pada kedudukan ke 15 jika dibandingkan kesemua bandar-bandar utama United Kingdom.

Tetapi itu tetap tidak menghalang peminat bola sepak membayar kos tinggi untuk ke Theatre of Dreams.

Sebuah bandar pelabuhan, Liverpool FC kini diiktiraf sebagai antara pasukan terkuat dalam Liga Perdana Inggeris dan perubahan itu boleh dilihat, selepas mereka memintas Manchester United dari segi kos seseorang untuk ke stadium.

Walaupun demikian - bandar Merseyside di mana Liverpool FC berpusat, terus dihantui stigma 'bandar miskin.' Kajian menunjukkan 25.6% kanak-kanak di Liverpool hidup dalam situasi kemiskinan.

Kelab gergasi Jerman ini berpusat di pusat ekonomi Jerman, memberikan mereka kelebihan besar dari segi potensi kutipan tiket stadium yang tinggi.

Munich duduk di kedudukan ke-4 dalam senarai bandar paling kaya di Eropah jadi tidak menghairankan bagaimana peminat kelab bola sepak ini juga perlu membayar harga lebih tinggi untuk menonton satu perlawanan.

Projek jangka panjang Arsenal FC berpindah ke stadium baru, memang memberikan mereka kelebihan dari segi kutipan tiket setiap perlawanan.

Apatah lagi kelab itu bertapak di pusat ekonomi United Kingdom, membolehkan mereka mengenakan harga lebih tinggi. Malangnya, kualiti bola sepak yang dimainkan juga semakin menurun tahun ke tahun.

Jika prestasi Arsenal kekal seperti semasa artikel ini ditulis, mungkin tahun depan Arsenal yang perlu membayar penonton untuk ke stadium semasa bermain dalam divisyen dua England.

Sama seperti jirannya Arsenal FC, Chelsea juga berpusat di London. Kedua-dua kelab dari London ini memang terkenal sebagai gergasi bola sepak bandar tersebut,

namun Chelsea bernasib baik mendapat suntikan hartawan Russia, Roman Abramovich yang benar-benar memberikan impak besar perubahan kelab itu berbanding 20 tahun sebelum ini.

Jika satu masa dahulu Chelsea sering diayamkan Arsenal, kini situasi sudah terbalik. Kos menonton bola sepak Chelsea FC juga semakin meningkat - memberikan gambaran jelas perubahan kuasa di antara dua kelab London itu.

Pasti tidak ramai menjangka kelab yang lebih senang digelarkan Hamburg ini berada agak tinggi pada senarai ini bukan?

Tetapi itulah realitinya. Hamburg merupakan bandar ke 10 paling kaya di Eropah dan kos menonton bola sepak di sana, mencerminkan realiti itu.

Dari segi pendapatan kasar per kapita, warga Hamburg menikmati kadar 132% lebih tinggi berbanding purata bandar-bandar Eropah lain - meletakkan penduduk Hamburg sebagai antara golongan berkemampuan di sana.

Perlu diberitahu, sekiranya semua bandar-bandar di Sepanyol dibandingkan nilai KDNK mereka - Madrid terletak pada kedudukan nombor satu.

Bandar itu merupakan bandar paling kaya sekali di Sepanyol melayakkan mereka mengenakan kadar tinggi dalam jualan tiket.

Walaupun dari segi puratanya mereka tewas dengan satu lagi kelab gergasi Sepanyol iaitu Barcelona yang duduk di kedudukan kedua artikel ini - stadium di mana Real Madrid beraksi hanya mampu menempatkan 81,044 orang dalam satu-satu masa.

Camp Nou yang menjadi lokasi FC Barcelona pula mempunyai kapasiti 99,354 orang. Perbezaan hampir 18 ribu orang itu besar kemungkinan menjadi penyebab utama Real Madrid duduk dalam kedudukan ketiga di bawah pesaing utamanya.

Kita belum tahu apakah impak ketiadaan pemain terbaik dunia, Lionel Messi yang memilih untuk meninggalkan kelab Sepanyol ini - kepada jumlah kutipan tiket mereka.

FC Barcelona kini sudah semakin hilang serinya, selepas terpaksa memilih untuk menjual pemain-pemain bintang mereka bagi menyelesaikan masalah hutang mereka.

Ramai pemain terpaksa terpaksa menerima potongan gaji, untuk membolehkan kelab gergasi itu mendapatkan khidmat pemain-pemain baru.

Ketika ini, Barcelona sedang berhadapan krisis selepas kerajaan tempatan Catalunya memilih untuk hanya membenarkan 35% kapasiti penonton ke stadium itu, berbanding kerajaan pusat Sepanyol yang membenarkan 60% kapasiti maksima.

Kelab paling kaya dan paling mewah berbelanja ekoran pemilikan oleh Qatar Investment Authority, kelab Paris Saint-Germain FC atau PSG ini sedang mula mengalami transformasi besar mahu menjadi kelab nombor 1 dunia bukan saja dari segi kewangan - bahkan juga pertandingan.

PSG memang merupakan gergasi bola sepak Perancis, dibantu oleh kemampuan ekonomi bandar Paris - bandar terkaya di Eropah. Kehadiran pelaburan Qatar melonjakkan mereka ke satu tahap yang jauh berbeza.

Kini, PSG sudahpun memiliki barisan tiga pemain terbaik iaitu Lionel Messi, Neymar Jr. dan Kylian Mbappe - meletakkan 3 penyerang utama itu sebagai trio terbaik dunia. Jadi janganlah kita terkejut pula sekiranya purata kos menonton perlawanan PSG di masa hadapan akan meningkat.


7 Gunung Berapi Tertinggi di Dunia

Tidak kira sejauh mana hebatnya kemajuan teknologi manusia, tidak semua proses semula jadi dapat dikawal dan ditentukan oleh manusia. Contoh utama adalah gunung berapi yang masih aktif, gunung yang mampu menyemburkan lava cair dan abu yang membakar di atas permukaan bumi.

Gunung berapi yang kecil sudah cukup menakutkan dan boleh menyebabkan kerosakan yang dahsyat. Maka, kita di Malaysia seharusnya bersyukur kerana tiada gunung berapi yang masih aktif di negara kita memandangkan kita terletak di luar Lingkaran Api Pasifik atau Ring of Fire.

Jika Gunung Everest dikenali ramai sebagai gunung dengan puncak tertinggi di dunia, kali ini pihak Iluminasi ingin kongsikan pula senarai 7 gunung berapi tertinggi di dunia.  Kebanyakan daripada gunung dalam senarai ini adalah berstatus aktif, bermakna ia berpotensi meletus lagi pada masa hadapan.

Salah satu puncak yang paling terkenal di Cascade Mountain Range dan Cascade Volcanic Arc, Gunung Shasta telah berfungsi sebagai mercu tanda utama kawasan ini sejak sekian lamanya. Kompleks gunung berapi ini terdiri daripada 4 puncak gunung berapi yang saling bertindih dan merupakan bahagian dari "Ring of Fire" yang terkenal.

Gunung berapi yang menakjubkan dan indah ini telah lama dianggap suci oleh penduduk asli Amerika dan telah menjadi pusat kepercayaan spiritual. Gunung berapi ini kali terakhir meletus pada 1786 dan statusnya masih diletakkan sebagai aktif.

Gunung berapi yang sangat aktif ini yang telah meletus lebih dari 50 kali sejak tahun 1700, dicirikan oleh munculnya asap yang secara konsisten dihembuskan dari kawahnya. Klyuchevskaya Sopka juga diiktiraf sebagai titik tertinggi di Semenanjung Kamchatka Rusia dan salah satu gunung berapi paling aktif di dunia.

Satu ketika dahulu ramai pendaki gemar memanjat dan melihat gunung ini secara dekat tetapi kerana aktiviti gunung berapi yang kerap menyebabkan para ekspedisi tidak lagi menjelajah gunung ini sejak 1930-an. Klyuchevskaya Sopka kali terakhir meletus pada tahun 2007.

Gunung berapi aktif ini telah meletus beberapa kali dalam beberapa tahun kebelakangan ini, melapisi landskap dan bandar berhampiran dengan abu. Kompleks gunung berapi ini dianggap sebagai salah satu gunung berapi yang paling aktif di Ecuador.

Kawah puncaknya berbentuk tapak kuda dan banyak pelancong dan peminat alam semulajadi suka mendaki ke puncak untuk pemandangan yang menakjubkan. Mengikut rekod, gunung setinggi 4750 meter ini kali terakhir meletus pada tahun 2008.

Sejarah panjang mengenai rizab mineral di sekitar El Misti telah menjadikan kawasan sekitarnya menjadi tanah yang paling subur untuk pertanian di Peru. Ia mempunyai 2 kawah puncak dan berbentuk simetri, menjadikannya mercu tanda yang sangat indah. Letusan masa lampau mungkin tidak besar dan hanya mempengaruhi bahagian atas gunung berapi.

El Misti banyak diperkatakan dalam seni dan puisi tamadun Inca, membuatkan ramai orang percaya bahawa ia mempunyai kepentingan spiritual dalam budaya mereka. Gunung ini kali terakhir meletus pada tahun 1985 dan statusnya kini diletakkan sebagai tidak aktif.

Chimborazo adalah puncak tertinggi dan gunung berapi aktif di Ecuador dan merupakan sebahagian dari banjaran Cordillera Occidental di Zon Gunung Berapi Andean Utara. Gunung berapi ini sebenarnya terbentuk dari dua puncak gunung berapi yang bercantum di atas satu sama lain dengan kawah utamanya mencapai kedalaman 250 meter.

Chimborazo dianggarkan runtuh sekitar 35.000 tahun yang lalu berdasarkan anggaran aliran piroklastik yang dijumpai tepat di atas runtuhan salji (avalanche). Gunung berapi yang berstatus masih aktif ini kali terakhir meletus pada tahun 640.

Gunung berapi Nevado Coropuna ini dianggap sedikit misteri kerana tidak ada yang dapat mengenalpasti dengan tepat tarikh letusan terakhirnya. Tidak ada petanda gunung ini akan meletus dalam masa terdekat tetapi beberapa data telah dikumpulkan menunjukkan bahawa Nevado Coropuna mungkin masih aktif di bawah permukaan.

Formasi gunung berapi yang mengagumkan ini mempunyai enam puncak dengan puncak yang bersalji. Lapisan batu dan mineral yang terdapat di sekitar Nevado Coropuna memberikan maklumat penting kepada para saintis mengenai letusan terakhirnya yang berlaku ketika zaman Pleistocene Epoch (zaman ais).

Ojos del Salado adalah gunung berapi tertinggi di dunia berdasarkan nilai altitud dan juga gunung tertinggi di Chile. Gunung berapi yang megah ini sebenarnya mempunyai dua puncak yang mencapai ketinggian yang sama dan mempunya iklim yang sangat kering.

Ojos del Salado boleh diterjemahkan ke "Eyes of Salt" nama panggilan yang merujuk kepada kolam garam yang terletak di sisi gunung berapi. Gunung ini mempunyai ketinggian 6893 meter dan kali terakhir meletus adalah pada tahun 700. Walaupun begitu, status gunung berapi ini masih diletakkan sebagai aktif.


5 Pasangan Selebriti Hollywood Layak Dikatakan Kembar Seiras

Mempunyai wajah mirip seorang selebriti mampu menyebabkan ramai kalangan ahli masyarakat tersalah sangka kita adalah individu terkenal tersebut. Jika anda mempunyai wajah yang kebetulan sama seperti selebriti lah!

Dalam situasi yang lebih unik, ada selebriti-selebriti yang sudah besar namanya mempunyai 'kembar' serupa yang juga gah namanya. Situasi seperti itu memang mencuit perhatian ramai.

Tahukah anda wujud beberapa 'pasangan kembar' bintang Hollywood yang terus aktif? Berikut adalah lima yang kami rasakan paling serupa serta anekdot ringkas berkenaan persamaan mereka.

Walaupun kini merupakan seorang nama besar, karier Keira Knightley banyak dibantu peranan kecil yang dimainkan beliau dalam filem Star Wars Episode I - sebagai pembantu kepada watak yang dimainkan Natalie Portman bernama 'Sabe.'

Pada usia 13 tahun, persamaan tinggi dan wajahnya yang sangat mirip dengan Portman memudahkan Keira memainkan watak tersebut.

Sehinggakan ada ketikanya Keira diberikan peluang melakonkan adegan yang sepatutnya dimainkan Natalie, ketika pelakon terkenal itu tidak dapat menghadirkan diri untuk pengambaran.

Walaupun mempunyai nama keluarga sama, Isla Fisher dan Jenna Fischer bukanlah adik beradik - tetapi mereka berdua mempunyai wajah yang saling tak tumpah serupa. Ditambah lagi dengan pelakon Amy Adams yang layak dikatakan ibarat kakak sulung mereka bertiga.

Bagi peminat siri komedi klasik 'The Office' versi Amerika Syarikat, sebelum bergelar bintang terkenal - Amy Adams pernah muncul dalam beberapa episod sebagai pelakon pembantu yang bersaing dengan watak Jenna Fischer dalam semua perkara.

Persamaan wajah kedua-dua pelakon wanita itu konsisten dijadikan bahan komedi sepanjang dua musim Amy Adams mewarnai siri komedi tersebut.

Berbanding dengan nama-nama lain dalam senarai ini, Will Ferrell bertuah kerana memiliki kembar yang juga seorang pemain dram disegani dalam industri muzik.

Kami berani katakan, sekiranya kedua-duanya memakai pakaian yang sama - memang agak sukar untuk membezakan mereka. Hanya perwatakan kedua-duanya agak berbeza.

Selepas kemunculan kedua-duanya buat kali pertama dalam televisyen, Will dan Chad sering bekerjasama dalam menjayakan program-program kebajikan, mengadakan persembahan komedi yang disekalikan dengan pertunjukan kemahiran bermain dram.

Sebelum namanya dikenali ramai, penyanyi terkenal Katy Perry sering menggunakan wajahnya yang seakan-akan wajah pelakon Zooey Deschanel untuk mendapatkan keistimewaan-keistimewaan tertentu.

Ketika nama Deschanel berada di era kemuncak, Katy Perry akan hadir ke kelab-kelab malam dan mengaku dirinya 'Zooey Deschanel' bagi membolehkan dia masuk secara percuma; disebabkan ketiadaan wang ringgit.

Deschanel pada mulanya berasa agak jengkel setelah mengetahui ada seorang wanita lain seiras dengannya. Tetapi nampaknya kedua-duanya sudah dapat menerima ketentuan, di mana Deschanel muncul dalam klip video salah satu lagu Katy Perry - memainkan watak yang disalah sangka Katy Perry.

Satu lagi trio wajah serupa yang sangat mudah dikelirukan apatah lagi selepas mereka semakin berusia. Tidak ada persamaan antara ketiga-tiganya, melainkan Connelly dan Moore dikatakan berketurunan Yahudi. Brewster pula berdarah Brazil.

Dari segi pencapaian karier, Connelly dan Moore layak dikatakan setanding pencapaian mereka, mempunyai portfolio yang cukup baik membintangi banyak filem berstatus klasik - sementara Brewster pula kurang aktif berbanding kedua-dua kembarnya, lebih terkenal melalui wataknya dalam siri filem 'Fast and Furious.'

Bagaimanapun, nama Connelly kekal bertahan membarisi filem-filem berstatus 'blockbuster' di Hollywood sebagai pelakon utama, dengan penampilannya dalam filem 'Top Gun : Maverick' bersama aktor handal Tom Cruise bakal ditayangkan pada tahun hadapan.


Varian "Mu" - Fakta Penting Tentang Varian Terbaharu COVID-19

Ketika dunia masih berperang dengan pandemik COVID-19, Pertubuhan Kesihatan Dunia (WHO) telah menambah satu lagi varian coronavirus ke dalam senarai untuk dipantau.

Ia dikenali sebagai varian mu dan telah diklasifikasikan sebagai "varian menarik minat" (VOI).

Ini bermakna varian mu mempunyai perbezaan genetik dengan varian-varian lain yang diketahui dan menyebabkan jangkitan di pelbagai negara, oleh itu mungkin menimbulkan ancaman tertentu terhadap kesihatan awam.

Terdapat kemungkinan bahawa perubahan genetik varian mu mampu membuatkannya menjadi lebih mudah berjangkit, memungkinkannya menjadi penyakit yang lebih dahsyat dan kebal dari tindak balas vakin atau jangkitan dengan varian sebelumnya.

Perlu diketahui bahawa VOI bukanlah varian membimbangkan (VOC), yang merupakan varian yang telah terbukti mempunyai salah satu ciri tersebut, menjadikannya lebih berbahaya.

Mu sedang dipantau dengan teliti untuk melihat sama ada ia harus diklasifikasikan semula sebagai VOC.

Ketika ini terdapat empat VOI yang sedang dipantau oleh WHO iaitu eta, iota, kappa dan lambda, tetapi tiada di antara empat varian ini yang diklasifikasikan semula sebagai VOC.

Apa yang membuatkan varian mu lebih menarik dan membimbangkan adalah kerana ia mempunyai ciri khas untuk mengatasi perlindungan vaksin yang ada ketika ini.

Varian mu pertama kali dikesan di Colombia pada Januari 2021, diberi nama B1621.

Sejak itu, ia telah dikesan di 40 buah negara namun dianggap penyebab kepada 0.1% jangkitan di seluruh dunia.

Mu lebih banyak dikesan di Colombia daripada di tempat lain di dunia.

Ketika melihat sampel coronavirus yang diuraikan secara genetik, 39% dari sampel yang dianalisis di Colombia adalah mu, tetapi tiada sampel mu yang dilaporkan di negara ini dalam tempoh empat minggu terakhir.

Sebaliknya, 13% sampel yang dianalisis di Ecuador adalah mu, di mana varian ini merangkumi 9% sampel dalam empat minggu terakhir, manakala di Chile kurang dari 40% sampel sejak bulan Ogos adalah varian mu.

Ini mencadangkan bahawa varian ini tidak lagi tersebar di Colombia sahaja, tetapi tersebar di negara-negara Amerika Selatan yang berdekatan.

Sehingga kini, 45 kes telah dikenal pasti di United Kingdom melalui analisis genetik dan ia datang dari luar negara.

Pada 1 September 2021, Jepun mengesahkan kes pertama varian mu melibatkan dua individu yang tiba dari luar negara melalui pemeriksaan lapangan terbang.

Persoalan utama adalah adakah varian mu lebih mudah berjangkit daripada varian yang dominan ketika ini iaitu delta, dan adakah ia boleh menyebabkan penyakit yang lebih teruk.

Mu mempunyai mutasi yang disebut sebagai P681H, pertama kali dilaporkan dalam varian alpha yang mana berpotensi untuk berjangkit dengan lebih pantas.

Walau bagaimanapun, kajian ini masih dalam proses, yang bermaksud penemuannya masih belum dikaji secara rasmi oleh saintis lain. Masih belum dapat dipastikan kesan P681H terhadap tingkah laku varian ini.

Mu juga mempunyai mutasi E484K dan K417N, yang dikaitkan dengan dapat melepasi antibodi terhadap coronavirus.

Mutasi seperti ini juga berlaku dalam varian beta dan mu mungkin berkelakuan seperti beta iaitu tidak berkesan terhadap beberapa vaksin.

Malah, mu juga mempunyai mutasi lain termasuk R346K dan Y144T, yang mana kesannya masih belum diketahui dan memerlukan analisis lanjut.

Tetapi bolehkah mu membolosi kekebalan yang ada pada manusia ketika ini?

Tidak banyak maklumat yang diketahui ketika ini, dengan kajian dari sebuah makmal di Roma menunjukkan bahawa vaksin Pfizer/BioNTech adalah kurang berkesan terhadap mu berbanding dengan varian-varian lain semasa diuji dalam eksperimen berasaskan makmal.

Namun, kajian itu masih menganggap perlindungan yang diberikan terhadap mu oleh vaksin ini adalah teguh dan kuat.

Pada akhir Julai 2021, sebuah stesen berita di Florida melaporkan bahawa 10% sampel yang duji di University of Miami adalah mu.

Pada awal Ogos 2021, Reuters melaporkan bahawa tujuh penghuni di sebuah rumah jagaan di Belgium yang telah divaksin sepenuhnya telah meninggal dunia akibat wabak penyakit mu.

Walau bagaimanapun, ini adalah gambaran ringkas tingkah laku varian ini.

Mu adalah varian pertama yang ditambahkan ke dalam senarai WHO sejak Jun 2021.

Apabila sesuatu varian itu diklasifikasikan sebagai VOI, WHO menjalankan analisis perbandingan ciri varian baru, menilai bagaimana perbandingannya dengan varian yang lain yang juga dipantau dengan meminta negara anggotanya mengumpulkan maklumat mengenai kejadian dan kesan varian tersebut.

Perkara ini sedang berlangsung dan bermaksud bahawa Kesihatan Awam England sedang mengawasinya.

Pengelasan mu sebagai VOI mencerminkan keprihatinan meluas terhadap kemungkinan munculnya varian baru yang mungkin terbukti bermasalah.

Varian delta yang lebih mudah berjangkit di banyak negara terutamanya di kalangan mereka yang tidak divaksinasi, menunjukkan betapa cepat dan ketara varian-varian virus dapat mengubah hala tuju pandemik.

Setiap kali virus itu membiak di dalam diri seseorang, terdapat kemungkinan bahawa ia bermutasi yang menghasilkan varian baharu.

Semakin kerap anda membaling dadu, semakin besar kemungkinan varian baharu muncul dan cara utama untuk menghentikan varian adalah pemvaksinan global.

Kemunculan mu mengingatkan kita betapa pentingnya kita perlu mencapai matlamat ini. Kebanyakan orang terutamanya di negara-negara membangun masih kekal tidak divaksin.

Di Kenya, hanya 1.5% populasinya sahaja yang telah mendapat vaksin penuh terhadap COVID-19.

Dan jika ini terus berlaku, jalan keluar dari wabak ini akan terbantut selama beberapa tahun akan datang.


Kisah Chef Popular Perancis Yang Menjadi Insprasi Animasi ‘Ratatouille'

Ratatouille adalah filem animasi komedi tahun 2007 yang dihasilkan oleh Pixar dan dikeluarkan oleh Walt Disney Pictures. Ia adalah filem kelapan yang dihasilkan oleh Pixar. Judulnya merujuk kepada "ratatouille" sejenis hidangan dari Perancis dan juga merujuk kepada haiwan watak utama filem ini yang merupakan seekor tikus.

Plot filem animasi ini adalah berkenaan seekor tikus bernama Remy yang mempunyai impian menjadi tukang masak dan berusaha mencapai cita-citanya dengan menjalin kerjasama dengan seorang tukang masak dari sebuah restoran di Paris.

Ratatouille adalah filem yang menarik dengan watak-watak yang hebat dan yang paling penting turut memaparkan banyak makanan Perancis yang sedap. Tidak hairanlah banyak chef sebenar di Perancis yang nyata terkesan dengan filem Hollywood ini mengulas bagaimana filem ini berjaya memaparkan kehidupan sebenar di dapur kelas tinggi.

Hal ini kerana pihak di Pixar menghabiskan banyak masa di restoran Paris yang sebenar untuk menemuramah chef dan merakam pemandangan dan keadaan dapur yang sebenar. Namun, kehidupan chef yang masih hidup bukanlah satu-satunya yang  memberi inspirasi kepada plot filem keluaran Pixar ini.

Dalam filem animasi ini, watak "Gusteau", seorang chef yang mempunyai berat badan berlebihan yang mati dalam kesedihan setelah kehilangan status bintang "Michelin" untuk restorannya dan hanya muncul sebagai teman khayalan Remy si tikus dikatakan diinspirasikan daripada seorang watak Chef yang sebenar.

Kisah watak Gusteau dipercayai didasarkan pada seorang chef lelaki bernama Bernard Loiseau. Sehingga tahun 2003, Bernard Loiseau adalah chef paling terkenal di Perancis. Menurut satu majalah, 9 dari 10 orang Perancis dapat mengenali Bernard Loiseau, umpama beliau adalah seorang chef yang bertaraf selebriti.

Bernard Loiseau adalah pencipta utama masakan "nouvelle", gerakan yang menekankan persembahan artistik, bahan-bahan segar, makanan yang lebih ringan dan chef sebagai pengarah persembahan masakan mereka sendiri.

Selain mencipta produk makanan sejuk beku sendiri, menjadi bintang TV dan menulis banyak buku masakan, Bernard Loiseau memperoleh status tiga bintang Michelin untuk restorannya, La Cote d'Or.

Dengan rekabentuk dalaman yang indah, restoran tersebut yang lengkap dengan hotel dan kedai cenderamata menyajikan hidangan lazat yang biasanya berharga $240 - 340 bagi setiap pasangan, tidak termasuk hidangan minuman beralkohol. Di belakang tabir, beliau dilihat sebagai seorang ketua yang sentiasa mendorong dan memuji pekerjanya.

Bagi yang tidak tahu apa itu tahap penarafan Michelin, boleh baca artikel kami mengenai sejarah penarafan Michelin. Bernard Loiseau benar-benar taksub untuk mengekalkan status tiga bintang Michelin yang diperolehinya. Secara mudahnya, lagi banyak bintang, lagi bagus hidangan restoran tersebut.

Oleh itu, Bernard Loiseau menjadi paranoid dan sentiasa memeriksa setiap hidangan yang dihidangkan. Agak sukar mengekalkan status tiga bintang Michelinnya kerana setiap hidangan perlulah sempurna dan konsisten setiap kali dihidangkan.

Bagi hidangan yang tidak menepati piawaiannya, makanan tersebut akan terus dibuang ke dalam tong sampah bagi mengelak status Michelinnya terkesan. Malah, kehilangan satu bintang Michelin sahaja dikatakan boleh menyebabkannya kerugian dan menjejaskan perniagaannya sebanyak 40 peratus.

Benar. Terdapat golongan tertentu yang mempunyai citarasa tinggi terhadap makanan dan berkemampuan daripada segi kewangan akan menjadikan penarafan jumlah bintang Michelin sesuatu restoran sebagai sandaran. Maka, sekiranya sesebuah restoran kehilangan bintang Michelin, secara tidak langsung pelanggan mereka berkurangan.

Masakan Perancis sentiasa berkembang dan berevolusi dan banyak pengkritik berpendapat makanan ciptaan Bernard Loiseau walaupun enak tetapi "membosankan". Maka, tidak hairanlah terdapat ura-ura bahawa restorannya akan dikurangkan tahap penarafan Michelin kepada dua bintang sahaja.

Pengkritik makanan utama majalah Perancis Le Figaro, Françcois Simon, pada awalnya telah membocorkan petikan dari majalah yang baru ditemui yang memberi bayangan bahawa status penarafan Michelin milik restoran Bernard Loiseau yang terancam adalah sah.

Bernard Loiseau pernah mengatakan kepada seorang wartawan Perancis bahawa dia akan membunuh diri jika kehilangan tiga bintangnya dan bahawa perniagaannya akan kehilangan 40 peratus dari pendapatannya sekiranya dakwaan tersebut adalah benar.

Bernard Loiseau yang sememangnya sudah bergelut dengan kemurungan kerana tertekan mahu mengekalkan status restorannya, akhirnya telah mengambil tindakan drastik yang mengejutkan banyak pihak. Pada Februari 2003, chef hebat itu meninggalkan restorannya, pulang ke rumah dan membunuh diri dengan senapang memburu.

Selepas kematiannya, terdapat protes besar terhadap Michelin walaupun organisasi itu pada mulanya menolak niat untuk menurunkan restoran Bernard Loiseau. Namun, pada tahun 2013, majalah Perancis L'Express mendedahkan dokumen yang menunjukkan pihak Michelin benar-benar berniat mengurangkan satu bintangnya.

Cubaan menyembunyikan perkara itu akhirnya terdedah dan dunia kini memahami tekanan menjadi tukang masak yang hebat. Malangnya, ia sudah terlambat untuk chef paling terkenal di Perancis satu ketika dahulu ini. Kisah menyedihkan Bernard Loiseau inilah yang dipercayai menjadi inspirasi watak Gusteau dalam filem ‘Ratatouille'.


Morteza Mehrzad - Atlet Paralimpik Tertinggi Dalam Sejarah dan Kedua Tertinggi Dunia

Pada ketinggian 2 meter 46 sentimeter atau 8 kaki 1 inci, Morteza Mehrzad Selakjani adalah senjata utama pasukan bola tampar duduk Iran di kejohanan Sukan Paralimpik Tokyo 2020.

Lelaki yang mesra dipanggil dengan nama Mehrzad ini juga merupakan atlit paralimpik paling tinggi dalam sejarah. Bahkan, dia merupakan lelaki kedua tertinggi di dunia yang masih hidup ketika ini selepas Sultan Kosen dari Turki.

Mehrzad berjaya membantu pasukan Iran untuk mempertahankan gelaran juara mereka mengalahkan pasukan bola tampar duduk Rusia dengan keputusan 3-1.

Pasukan bola tampar duduk Iran telah berjaya memenangi tujuh pingas emas sejak tahun 1988. Kemenangan terbaru itu mengukuhkan lagi dominasi Iran ke atas sukan tu.

Mehrzad yang juga merupakan sebahagian daripada pasukan yang berjaya di Sukan Paralimpik Rio lima tahun lalu telah mencatatkan 25 lonjakan, dua blok dan satu ace di perlawanan akhir menentang Rusia.

Mehrzad telah menjaringkan sebanyak 28 markah sementara rakan sepasukannya, Meisam Ali Pour menyumbangkan 17 markah. Walaupun Rusia kalah dalam perlawanan akhir, pemain mereka Viktor Milenin berjaya menjaringkan sebanyak 30 markah untuk pasukannya.

Atlet berusia 33 tahun itu mula bermain bola tampar duduk untuk pasukan kebangsaan enam bulan sebelum kejohanan Paralimpik di Rio. Ketika berada di Rio, Mehrzad menyedari bahawa sukan ini telah mengubah hidupnya secara mendadak.

Sebelum dia menyertai pasukan bola tampar duduk, Mehrzad banyak menghabiskan masanya di rumah kerana malu dengan ketinggian dan kecacatan yang dialaminya. Bahkan, Mehrzad pernah mengalami tekanan sebelum menyertai sukan bola tampar.

Selepas dijemput menghadiri satu program televisyen, Mehrzad telah dilamar pasukan bola tampar duduk kebangsaan. Dia rasa bertuah kerana walaupun memiliki kekurangan tetapi dapat menyumbangkan jasa kepada negaranya.

Jika duduk di lantai sambil mengangkat tangannya ke atas, Mehrzad mampu mencapai ketinggian sehingga enam kaki. Kelebihan ini menjadikannya aset berharga buat pasukannya. Namun, Mehrzad mengakui bahawa dia kurang selesa apabila menerima lebih tumpuan berbanding rakan sepasukannya yang lain.

Menurut Mehrzad, dia hanyalah yang paling tinggi dalam pasukannya tetapi semangat dan peranan ahli yang lain amat penting. Setiap orang di dalam pasukannya bekerja keras dan memberikan yang terbaik untuk mereka berada pada tahap ini.

Mehrzad telah didiagnos mengalami akromegali sejak usia muda lagi. Ia adalah keadaan yang menyebabkan hormon pertumbuhan yang berlebihan di kelenjar pituitari otak setelah plat pertumbuhan badan tertutup.

Ketika berusia 15 tahun, Mehrzad mengalami patah tulang pelvis akibat kemalangan basikal. Kejadian itu menyebabkan kaki kanannya berhenti membesar dan menjadikannya 15 cm lebih pendek berbanding kaki kiri.

Keadaan itu menyukarkannya untuk berjalan. Mehrzad terpaksa menggunakan kerusi roda dan tongkat untuk berjalan. Pada usia 16 tahun, ketinggiannya sudah mencapai 6 kaki 2 inci.

Dia sebelum ini malu dengan keadaan fizikalnya kini menggunakan potensi itu dengan baik. Mehrzad mengakui ketinggian tubuhnya memberikan kelebihan untuk bermain bola tampar duduk.

Dalam kejohanan Paralimpik Tokyo 2020, pasukan bola tampar duduk Iran telah mengalahkan Jerman, Brazil, China dan Bosnia Herzegovina sebelum menentang Rusia di pusingan akhir.

Kemenangan ke atas pasukan Rusia menandakan bahawa Iran telah memenangi tujuh pingat emas dan dua perak dalam sukan bola tampar duduk di sembilan Sukan Paralimpik.

Dalam Sukan Paralimpik kali ini, pasukan Rusia memenangi pingat perak manakala Bosnia Herzegovina yang pernah memenangi pingat emas pada 2004 dan 2012 telah memenangi pingat gangsa apabila berjaya mengalahkan Brazil.

Pada tahun 2018, Mehrzad membantu Iran memenangi Piala Dunia Bola Tampar Duduk. Ia merupakan kemenangan dunia pertama Iran selepas lapan tahun apabila berjaya mengalahkan juara bertahan Bosnia Herzegovina di pusingan akhir.

Di sebalik kegembiraan pasukan bola tampar duduk Iran memenangi pingat emas tetapi realitinya rakan sepasukannya risau tentang kesihatan Mehrzad.

Menurut rakan sepasukannya, Mehrzad masih boleh berjalan ketika pertama kali menyertai pasukan itu pada tahun 2016. Kini, Mehrzad terpaksa berjalan menggunakan tongkat.

Kesihatan Mehrzad juga tidak begitu baik dan semakin merosot kerana dia tidak berhenti membesar. Biasanya, pesakit yang mengalami akromegali akan mengalami keletihan, sakit sendi, sakit kepala, parestesi (kesakitan pada tubuh) dan peluh berlebihan.

Walau bagaimanapun, mereka akan terus positif dan mencuba yang terbaik di setiap kejohanan yang disertai.


5 Aktor Yang Memegang Watak Hero dan Penjahat Dalam Satu Filem

Versatiliti seorang pelakon biasanya diukur melalui kategori-kategori watak yang mampu dimainkannya.

Pelakon seperti Daniel Day Lew cukup terkenal kerana mampu menjiwai pelbagai jenis watak, yang memerlukan dia memainkan keseluruhan spektrum jiwa dalam filem-filem lakonannya.

Ada juga pelakon yang bertuah kerana diberi peluang memainkan watak utama dan dalam masa yang sama, diberikan juga tanggungjawab melakonkan penjahat utama yang mempunyai perwatakan serta rupa yang jauh berbeza; semuanya dalam satu cerita.

Berikut adalah lima pelakon yang pernah memainkan watak-watak tersebut. Ada yang kita tak tahu pun mereka melakokannya.

Sudah separa bersara dari dunia lakonan, legasi Mike Myers kepada filem komedi tersemat dalam siri filem animasi 'Shrek' dan juga siri filem popular yang memaparkan watak Austin Powers.

Cukup gemar memparodikan filem-filem yang bertemakan penyiasatan dan ejen kerajaan, Myers memainkan dua watak utama berbeza - 'protagonis Austin Powers' dan antagonis serta seteru ketat Powers, 'Dr. Evil.'

Myers memegang dua watak teraju itu dalam ketiga-tiga filem yang dikeluarkan, memahatkan nama beliau sebagai pelakon komedi popular untuk beberapa tahun. Selain dua watak itu, Myers juga memainkan watak 'Fat Bastard', pembantu kepada Dr.Evil dan 'Goldmember', penjahat utama dalam filem ketiga trilogi filem ini.

Dalam filem 'Deadpool 2', keseluruhan watak mutan gergasi Juggernaut yang dipaparkan, adalah hasil ciptaan grafik komputer sepenuhnya. Tetapi suaranya perlu datang dari individu - jadi Ryan Reynolds yang memegang watak utama filem tersebut, terpilih untuk melakonkan suaranya.

Walaupun begitu, itu bukanlah perancangan asalnya. Pada awalnya, 'Juggernaut' dirancang untuk diolah menggunakan grafik yang digabungkan dengan rakaman mimik wajah pengarah filem tersebut, David Leitch. Suaranya pula akan dirakamkan kemudian oleh seorang pelakon suara yang lebih sesuai.

Tetapi disebabkan oleh kesukaran pengambaran berlaku tanpa sebarang dialog dari Juggernaut diungkapkan, Reynolds menawarkan diri membantu melakukan rakaman dialog watak tersebut yang sementara - bagi melancarkan kerja produksi berjalan.

Bagaimanapun, akhirnya kesemua dialog yang dirakamkan hanya sebagai panduan itu digunakan dalam versi filem terakhir - melayakkan Ryan Reynolds memainkan watak anti-hero Deadpool serta watak gergasi Juggernaut dalam satu filem.

Filem 'Goosebumps' digarap daripada siri novel remaja bergenre seram tulisan R.L.Stine, menampilkan Jack Black yang memainkan watak penulis terkenal itu dalam dunia ciptaannya sendiri.

Dalam filem fantasi seram yang menggabungkan pelbagai elemen dari siri novel dengan judul yang sama, kesilapan yang dilakukan oleh anak Stine mengakibatkan kesemua raksasa fiksyen direka bapanya terlepas ke dunia realiti - menyebabkan huru-hara kepada masyarakat.

Salah satu raksasa paling digeruni adalah satu raksasa bernama Slappy the Dummy, sebuah anak patung bernyawa yang mengakibatkan lebih banyak kerosakan berlaku disebabkan azamnya untuk membalas dendam terhadap penciptanya.

Black bertanggungjawab memainkan watak tersebut, selain turut sama melakonkan suara kepada satu lagi watak jahat dalam filem tersebut, seorang kanak-kanak lelaki halimunan bernama Brent Green.

Satu ketika dulu nama Eddie Murphy cukup terkenal sebagai pelakon komedi dan dia sering diberikan peluang muncul sebagai watak utama, dengan gimik-gimik watak berbeza.

Salah satu filem terbaik beliau, adalah The Nutty Professor - sebuah filem garapan semula sebuah filem lama dengan judul sama dalam era moden (ketika itu). Murphy tampil sebagai Professor Sherman Klump, seorang lelaki bijak dan baik namun mengalami masalah berat badan melampau.

Selepas satu insiden yang memalukan dirinya, Klump bertindak nekad meminum sejenis serum yang mampu mempercepatkan proses perubahan berat badan. Dalam sekelip mata dia bertukar menjadi seorang lelaki kurus yang mempunyai keegoan tinggi berbadan sasa, digelarkan sebagai Buddy Love.

Sifat Buddy Love yang egoistik serta kurang menghormati orang lain, akhirnya mula mengambil alih perangai asal Klump yang penyayang - menyebabkan kedua-dua identiti berbeza itu mula berlawan antara satu sama lain disebabkan hanya satu saja boleh terus kekal.

Salah satu filem dalam dunia sinematik Marvel, iaitu 'Doctor Strange' menyimpan satu rahsia yang tidak diperjelaskan dengan formal. Watak utama filem itu 'Dr. Stephen Strange' seperti yang sudah kita ketahui dimainkan aktor Britain, Benedict Cumberbatch.

Namun dalam kredit filem tersebut, tidak dinyatakan Cumberbatch sebenarnya turut memainkan watak penjahat utama filem tersebut, sejenis makhluk intra-angkasa bernama Dormammu.

Semasa pembikinan filem itu, pasukan produksi filem itu telahpun memutuskan untuk menggunakan teknologi grafik komputer sepenuhnya untuk memainkan watak Dormammu, termasuklah dari segi perubahan wajahnya.

Cumberbatch sendiri mencadangkan kepada pengarah filem tersebut Scott Derrickson, untuk membenarkan dirinya melakonkan wajah Dormammu dengan bantuan teknologi rakaman pergerakan.

Derrickson bersetuju dengan cadangan tersebut, merasakan perlunya wujud persamaan di antara watak protagonis dan antagonis filem tersebut - jadi siapa lagi yang layak untuk direkodkan sebagai watak gergasi itu selain Cumberbatch.

Desas-desus mengatakan Cumberbatch turut melakonkan suara Dormammu, tetapi pendapat itu dinafikan Derrickson - yang menyatakan suara penjahat itu dimainkan seorang aktor Britain yang dia dah terlupa namanya.

Begitulah bagaimana Benedict Cumberbatch memainkan satu watak besar dalam filem, tetapi tidak diberikan kredit penuh dalam filem itu sendiri.


7 Gua Terpanjang di Dunia

Apabila bercakap mengenai gua, kita pastinya terbayangkan kawasan yang sangat gelap dan menjadi tempat tinggal kelawar. Gua merupakan salah satu keunikan semulajadi yang ada di muka bumi dan sememangnya terdapat segelintir individu yang menjadikan aktiviti meneroka gua sebaggai minat mereka.

Namun, tidak semua gua sesuai untuk dimasuki oleh orang awam. Di Malaysia, kita juga mempunyai beberapa gua terkenal yang dibuka untuk pelancongan antaranya Gua Niah, Gua Kelam, Gua Tempurung dan banyak lagi. Setiap satunya menjanjikan pengalaman yang unik.

Kali ini, pihak Iluminasi ingin kongsikan pula kepada para pembaca kami 7 gua terpanjang di dunia.

Gua yang ditemui pada tahun 1881 ini dianggap ramai sebagai salah satu sistem gua yang paling kompleks di dunia. Gua ini terletak di Wind Cave National Park, salah satu taman nasional tertua di Amerika dan juga melindungi padang rumput dan hidupan liar yang luas yang terletak di atas sistem gua.

Gua ini terkenal dengan formasi kalsitnya yang dikenali sebagai "boxwork". Kira-kira 95 peratus formasi "boxwork" yang ditemui di dunia terdapat di dua in. Gua ini diakui sebagai sistem gua terpadat di dunia dengan jumlah laluan terbesar per batu padu.

Jaringan Gua Shuanghedong adalah gua terpanjang di China yang terletak di Guizhou. Dengan jaringan gua sepanjang 241 kilometer, jaringan gua ini ditemukan pada tahun 1987 dan adalah contoh baik ekosistem bawah tanah. Terdapat sekurang-kurangnya tiga sungai di tingkat bawah gua, serta sejumlah air terjun.

Di dalamm gua ini terdapat makhluk hidup seperti ikan dan salamander. Sejak penemuannya pada akhir 1980-an, pelbagai ekspedisi telah dilakukan dalam usaha memetakan keseluruhan jaringan gua dan meneroka keunikan lain yang mungkin terdapat padanya.

Optymistychna, yang bermaksud "optimis" dalam bahasa Ukraine, adalah gua gipsum. Ia adalah gua gipsum terpanjang di dunia. Bagi yang tidak tahu, gipsum adalah mineral sulfat biasa yang sangat penting dan mempunyai nilai komersial yang terdiri daripada kalsium sulfat terhidrat

Kira-kira 260 kilometer laluan telah diterokai di dalam gua ini, menjadikannya gua terpanjang di Eurasia. Seluruh gua terletak di bawah kawasan seluas 2kilometer persegi di lapisan gipsum setebal kurang dari 20 meter. Laluan gua adalah rendah dan membentuk jaringan padat pada tiga tingkat yang berbeza.

Sistem gua Ox Bel Ha yang mengagumkan ini dipercayai telah mula terbentuk sekitar 18.000 tahun yang lalu. Sejak itu, gua ini telah dimasuki air akibat banjir yang terjadi akibat pemanasan global. Sistem Ox Bel Ha berfungsi sebagai salah satu sumber air tawar terpenting di rantau ini.

Nama sistem gua Ox Bel Ha telah ditulis dalam Yucatec Maya, dan diterjemahkan menjadi "Three Paths of Water" dalam bahasa Inggeris. Gua dengan jaringan sepanjang 270 kilometer ini hanya ditemui pada tahun 1996.

Jewel Cave mendapat namanya dari pelbagai kristal yang mengagumkan yang melapisi permukaan dalam gua. Banyak spesimen berwarna-warni dapat dijumpai di dalam sistem gua serta formasi batu kapur yang sangat megah. Setakat ini, jaringan gua sepanjang 310 klometer sudah diterokai.

Diakui sebagai monumen nasional untuk keindahannya dan terletak di Hutan Nasional Black Hills, gua ini menawarkan pemandangan indah kepada pelancong di atas dan di bawah tanah. Pelbagai lawatan membolehkan para tetamu mengalami sistem gua yang mengagumkan di bawah ini dan banyak laluan melintasi pemandangan di atas.

Terletak di Tulum, Quintana Roo, Mexico, Sistema Dos Ojos ditemui pada tahun 1987 dan sejak dulu lagi menarik minat penjelajah. Dengan jaringan sepanjang 353 kilometer, gua batu kapur ini dihubungkan dengan gua bawah air Sistema Sac Atun. Setelah saluran yang menghubungkan Sistema Dos Ojos dengan Sistema Sac Atun ditemui, sistem gua ini menjadi terkenal sebagai gua bawah laut terbesar yang ada.

Sistem gua yang menakjubkan ini juga dianggap penting sebagai tapak arkeologi utama. Data yang dikumpulkan di sana telah digunakan untuk merungkai beberapa maklumat bersejarah dari beberapa budaya yang berbeza.

Gua Mammoth adalah gua terbesar di dunia dari segi panjang. Terletak di Taman Nasional Gua Mammoth bersama dengan Green River, sistem gua ini diiktiraf sebagai Tapak Warisan Dunia UNESCO dan salah satu mercu tanda paling indah di Kentucky. Gua yang luar biasa besarnya ini mempunyai jaringan sepanjang 628 kilometer yang telah diterokai dan banyak lagi ruangan yang belum diterokai.

Hari ini, gua ini menjadi tarikan pelancongan yang besar dengan lebih daripada 390,000 pengunjung melawati ruang batu kapurnya setiap tahun. Salah satu ciri gua yang paling luar biasa ini adalah banyaknya formasi stalaktit yang berjumlah ribuan dan terhasil dari air selama bertahun-tahun yang meresap ke langit-langit batu kapur gua.


Apa Berlaku Jika Setiap Orang Di Dunia Tanam 1 Pokok Setahun Selama 20 Tahun

Sejak akhir-akhir ini, ramai ahli politik, usahawan ternama, selibriti dan influencer menyeru supaya orang ramai menaman jutaan malah berbilion pokok baru bagi memperlahankan perubahan iklim yang semakin membimbangkan.

Perubahan iklim yang mendadak telah menyebabkan kemarau, ribut, gelombang panas, kenaikan paras air laut, pencairan glasier dalam kadar yang tidak menentu. Keadaan ini secara tidak langsung membahayakan semua kehidupan di Bumi.

Dunia pada hari ini mempunyai populasi hampir lapan bilion orang. Jika setiap orang menanam sebatang anak pokok setiap tahun selama 20 tahun yang akan datang, ini bermaksud Bumi akan mempunyai kira-kira 160 bilion pokok baru.

Persoalannya, adakah program penanaman besar-besaran ini mampu memperlahankan perubahan iklim?

Karbon dioksida adalah gas utama yang menyebabkan pemanasan global. Melalui proses fotosintesis, pokok dan tumbuhan lain mampu mengubah karbon dioksida daripada atmosfera menjadi karbohidrat yang akan digunakan untuk menghasilkan batang, daun dan akar.

Jumlah karbon yang boleh disimpan oleh pokok juga berbeza-beza. Ia bergantung kepada spesies pokok, di mana ia tumbuh dan berapa usianya.

Katakanlah secara puratanya sebatang pokok matang mampu menyerap sebanyak 50 paun (22.6 kg) karbon dioksida dalam setahun. Sekiranya setiap orang di dunia menanam sebatang pokok setiap tahun maka kesemua pokok itu mampu menyerap sebanyak 400 bilion paun (181 bilion kg) karbon dioksida dalam setahun.

Jika semua orang di dunia menanamnya setiap tahun selama 20 tahun pula, maka jumlah karbon dioksida yang akan diserap adalah kira-kira 8 trilion paun (3.6 trilion kg). Ini adalah anggaran kasar jika semua pokok yang ditanam itu hidup sehingga 20 tahun.

Berbalik kepada persoalan yang sama, adakah anggaran ini mampu menyelesaikan masalah pemanasan global sekaligus memperlahankan perubahan iklim?

85 peratus daripada semua karbon dioksida yang dihasilkan manusia berasal dari pembakaran bahan bakar fosil seperti arang batu, gas asli dan minyak termasuklah petrol. Selebihnya adalah dari penebangan hutan, penerokaan tanah dan perindustrian.

Pada tahun 2018, China merupakan negara paling banyak menghasilkan karbon dioksida dengan anggaran sekitar 10 bilion tan metrik diikuti oleh Amerika Syarikat dengan 5.4 bilion tan metrik.

Setiap orang di dunia menghasilkan karbon dioksida pada kadar yang berbeza. Sebagai contoh, secara puratanya seorang individu di Amerika Syarikat menghasilkan sebanyak 15.5 tan karbon dioksida setahun berbanding hanya 1.9 ton bagi seorang individu di India.

Ini bermakna, jika setiap orang di A.S menanam satu pokok setahun, ia hanya akan mengimbangi kira-kira tiga peratus sahaja daripada karbon dioksida yang dihasilkan. Kadar yang sama mampu mengimbangi 26 peratus karbon dioksida yang dihasilkan seorang individu di India.

Walaupun langkah menanam pokok baru adalah salah satu penyelesaian kepada perubahan iklim tetapi ada yang lebih penting lagi.

Dianggarkan terdapat kira-kira tiga trilion pokok di atas muka Bumi pada hari ini. Jumlah itu dipercayai separuh berbanding 12,000 tahun yang lalu ketika permulaan ketamadunan manusia.

Manusia menebang sekitar 15 bilion pokok setiap tahun. Walaupun kebanyakan pokok yang ditebang itu adalah pokok yang terdapat di hutan tropika tetapi masalah kemusnahan hutan berlaku di seluruh dunia.

Selain menanam pokok baru, mengekalkan pokok yang sedia ada juga amat penting. Pokok matang yang sedia ada bukan sahaja mampu menyerap karbon dioksida di udara dan tanah tetapi menyediakan habitat kepada haiwan.

Selain itu, ia juga boleh dijadikan bahan bakar dan menghasilkan makanan kepada manusia. Di bandar pula, pokok boleh menjadi tempat berteduh dan menghidupkan persekitaran.

Pokok juga tidak boleh ditanam secara sebarangan di tempat yang ia tidak pernah tumbuh sebelumnya seperti padang rumput atau savana. Ekosistem sedia ada telah menyediakan habitat penting untuk haiwan dan tumbuhannya tersendiri.

Selain menanam pokok baru dan memelihara pokok sedia ada, terdapat cara lain untuk memperlahankan perubahan iklim. Manusia perlu mengurangkan tahap penghasilan karbon dioksida dan gas rumah hijau lain dengan beralih kepada sumber tenaga yang boleh diperbaharui seperti tenaga solar dan angin.

Manusia juga perlu mengurangkan jumlah penggunaan kenderaan seperti kereta atau pesawat komersial. Selain itu, mengurangkan konsumsi daging juga membantu kerana daging mempunyai jejak karbon (carbon footprint) yang jauh lebih besar per kalori berbanding bijirin dan sayur-sayuran.

Maka, penting bagi semua orang sama ada ahli perniagaan, ahli politik, dewasa mahupun kanak-kanak untuk melakukan apa yang mereka mampu bagi mengurangkan pelepasan bahan bakar fosil. Banyak cara yang kita boleh lakukan untuk membantu planet ini.

Anda boleh memulakan usaha ini dengan memilih gaya hidup yang baru seperti berjalan, berbasikal atau menaiki pengangkutan awam daripada memandu kenderaan sendiri.

Menanam pokok juga mudah dilakukan di kediaman sendiri dan boleh dijadikan aktiviti bersama keluarga. Ajar anak anda untuk menanam pokok sejak mereka kecil sambil menerapkan kepentingan pokok terhadap manusia dan alam sekitar.

Ada kalanya perubahan itu perlahan tetapi jika dilakukan bersama pasti akan berjaya.


5 Pekerjaan Yang Anda Tak Sangka Wujud Satu Masa Dahulu

Ramai di antara kita melihat kerja yang kita ada sebagai satu beban yang tidak berbaloi dilakukan, sekiranya dibandingkan dengan pendapatan yang kita terima.

Tetapi dalam era moden ini, seburuk-buruk mana pun pekerjaan anda - tahap keburukannya itu sukar untuk menandingi jawatan-jawatan penting dalam masyarakat, memainkan peranan besar bergantung kepada tugas yang disandang.

Berikut adalah lima jawatan penting paling buruk pernah wujud dalam sejarah peradaban manusia, yang mampu membuatkan anda bersyukur anda ada kerja.

Kita mulakan dengan kerja paling mudah dan kurang memalukan, kerana memberikan faedah kepada semua. Pernahkah anda terfikir bagaimana masyarakat zaman dahulu, sebelum wujudnya jam loceng membangunkan diri mereka dari tidur khasnya semasa zaman perindustrian?

Bagi menyelesaikan masalah ini, masyarakat di Britain khasnya melantik individu yang akan hadir dari rumah ke rumah mengetuk pintu bermula jam 5 pagi. Namun bunyi bising yang terhasil mengganggu jiran-jiran yang bersebelahan jadi semua petugas ini akan dibekalkan satu alat berupa kayu dengan bongkah kayu dihujungnya.

Dengan kayu itu, mereka boleh mengetuk tingkap individu yang perlu dibangunkan secara spesifik. Pekerjaan itu mula digelar sebagai 'knocker-upper', yang terus ditagih khidmatnya sehingga era 1970-an sebelum penggunaan jam loceng benar-benar menjadi satu perkara biasa.

Walaupun sudah mula bertugas sebelum era kolonial British di India, tugas seorang tukang pusing kipas atau punkah wallah benar-benar meledak semasa negara itu dijajah.

Ini disebabkan oleh kemanjaan pegawai-pegawai kolonial British yang merasa kurang selesa dengan cuaca panas di India - menyebabkan mereka perlu ada sistem kipas automatik sendiri.

Kipas yang diperbuat daripada buluh itu memerlukan seseorang menggerakkannya - yang biasanya digajikan untuk tugas ini adalah individu dari kasta rendah. Mereka yang terpilih akan bertugas sepanjang hari mengendalikan dua tali yang terpasang pada kipas itu, bertanggungjawab menggerakkan tali itu agar kipas yang dipasang berayun.

Bagi memastikan suasana sentiasa nyaman, setiap bilik pegawai kolonial British dipasang 'punkah' sendiri dan punkah wallah akan bergerak dari satu bilik ke satu bilik untuk memastikan keselesaan majikan mereka terjaga.

Golongan bangsawan Eropah satu ketika dulu, berhadapan kesukaran dalam mendidik dan membentuk kelakuan serta akhlak anak-anak raja bertaraf putera. Mereka tidak boleh dihukum, tetapi dalam masa yang sama mereka juga perlu diajar tentang kepentingan disiplin.

Untuk membolehkan masalah ini, kelahiran putera dalam keluarga monarki memerlukan mereka mencari seorang teman sebaya sama jantinanya - bakal dibesarkan beriringan dengan putera raja tersebut hanya untuk satu tujuan; dijadikan pengganti tubuh putera itu.

Setiap kali putera raja itu melakukan kesalahan yang perlu dihukum oleh penjaga atau gurunya, 'kembarnya' itu akan mengambil alih tugas menerima hukuman tersebut. 'Whipping boy' ini biasanya datang dari keluarga susah yang sudi memberikan anak mereka kepada pihak istana, agar anak itu beroleh hidup lebih selesa.

Putera raja dan temannya itu dibesarkan bersama-sama, dibiarkan rapat, bagi membentuk hubungan emosi antara kedua-duanya. Diharapkan, apabila putera raja itu melihat teman karibnya itu sakit menahan hukuman yang sepatutnya untuk dirinya - dia akan sedar kesilapan yang telah dilakukan serta tidak akan mengulanginya.

Jawatan ini terlalu penting, sehingga nama jawatan itu sendiri diiktiraf sebagai 'The Groom of the Stool' atau dalam erti kata lain tukang urus najis raja. Seorang Groom of the Stool atau GOTS ini bertanggungjawab membuka pakaian raja setiap kali raja perlu membuang air.

Selepas selesai urusan raja itu, GOTS bukan saja perlu membersihkan semua bahan buangan yang telah selamat dikeluarkan daripada tandas mudah alih yang digunakan ketika itu - bahkan ada GOTS yang dikatakan turut memainkan peranan memeriksa tahap kebersihan lubang dubur raja agar kesihatan raja terpelihara.

Berbeza dengan jawatan-jawatan lain dalam senarai ini, seorang GOTS dipilih daripada individu-individu bangsawan disebabkan oleh kerahsiaan tugas yang perlu dijaga. Seorang GOTS dikatakan rapat dengan raja, jadi jawatan ini menjadi rebutan mereka yang mahu membina pengaruh dan hubungan dengan pemegang kuasa.

Individu terakhir yang dipercayai memegang jawatan ini, adalah James Hamilton, Duke ke-2 Abercorn di England yang berkhidmat kepada Raja Wales, sekitar awal abad ke 20.

Apa pekerjaan yang lebih teruk berbanding pemeriksa punggung raja? Seseorang yang sanggup menanggung semua dosa orang yang telah meninggal dunia, hanya kerana mahu mendapat upah.

Digelarkan sin-eater, individu-individu yang bergerak secara bebas ini mula popular semasa ritual pengebumian di Eropah sekitar abad ke 18 dan 19 - disebabkan oleh kepercayaan masyarakat Kristian terdahulu yang yakin kesalahan dan dosa seseorang yang telah mati boleh dipindahkan kepada orang yang sanggup, membolehkan si mati mendapat balasan syurga.

Keluarga si mati akan meletakkan roti di atas dada dan minuman di sebelah tubuh, yang akan menyedut semua perkara tidak elok dari si mati sebelum dikebumikan.

Roti itu kemudiannya akan dimakan oleh individu sin-eater, menandakan peralihan dosa itu telah selesai dan seorang sin-eater akan meneruskan hidupnya bersetuju menanggung beban kesalahan tersebut kesemuanya. Perkhidmatan ini akhirnya pupus tidak lagi diperlukan, ekoran kesedaran orang ramai tentang kesilapan ritual yang mereka jalankan.

Seorang lelaki bernama Richard Munslow menjadi sin-eater profesional terakhir meninggal dunia pada tahun 1906. Munslow bertindak nekad menceburi bidang tersebut selepas terpaksa berhadapan kematian 3 orang anaknya serentak, semasa wabak pertussis (batuk berbunyi) melanda Eropah.


7 Keju Termahal di Dunia

Keju merupakan sejenis makanan popular yang dipercayai sudah wujud sejak ribuan tahun lalu. Keju boleh dinikmati dengan pelbagai cara anntarany dimakan bersama sandwich, dijadikan sebagai bahan utama membuat pizza, ditabur atas pisang goreng dan banyak lagi.

Terdapat puluhan jenis keju dari seluruh dunia dan antara yang popular dan kerap kta dengar adalah mozzarella dan cheddar. Malah, satu ketika dahulu kami pernah menulis artikel mengenai 7 keju paling popular dan kegunaannya. Kali ini, kami ingin kongsikan pula senarai keju paling mahal di dunia.

Jika diterjemahkan secara harfiah, ia bermaksud "Keju Kuda". Keju buatan dari Itali ini sebenarnya dibuat dari susu lembu, berasal dari jenis lembu yang jarang ditemui bernama Podolica yang hanya diperah susunya pada bulan Mei dan Jun dan diternak di Itali, khususnya di wilayah Bacilicata, Calabria, Campagna dan Puglia.

Keju ini berbentuk pir dan biasanya diikat berpasangan. Keju ini dapat dimakan segera setelah siap tetapi adalah kebiasaan akan diparut pada pasta setelah dua hingga tiga tahun untuk mendapatkan rasa yang benar-benar matang. Ia mengandungi Omega 3 yang tinggi yang bukan sahaja sihat, tetapi juga enak.

Dihasilkan oleh syarikat Neal's Yard Dairy di England, keju super rare ini berasal dari susu kambing yang dipasteur. Teksturnya padat namun lembut. Mulanya keju ini akan melalui proses penuaan sebelum kemudiannya ditekan dengan tangan untuk memberikan bentuknya. Rasa sangat unik dan sedikit masin.

Bergantung pada bila ia dihasilkan, proses penuaan mengambil tempoh berbeza-beza. Pada musim panas keju matang dalam masa tiga bulan tetapi pada musim sejuk memerlukan sedikit lebih lama, biasanya lapan bulan untuk mendapatkan tekstur yang lebih padat dan rasa yang lebih kuat.

Satu lagi keju dari Itali, yang ini berasal dari Lembah Valtellina di Itali. Keju ini sangat unik dan rasanya berbeza mengikut perubahan musim. 10 hingga 20 peratus keju ini berasal dari susu kambing Orobica dari Bergamo Alps dan selebihnya dari susu lembu.

Keju ini melalui proses penuaan 10 tahun atau sekurang-kurangnya 70 hari. Pembuat keju masih menggunakan kuali tembaga yang  dibakar di atas kayu. Lembu yang digunakan tidak diberi makanan tambahan dan oleh kerana itu keju ini bebas bahan tambahan. Jenama ini mempunyai tarikh pengeluaran yang spesifik dan sangat mengekalkan tradisi sejarah mereka.

Salah satu jenama tertua dalam senarai ini, keju cheddar ini telah dihasilkan di ladang milik keluarga di Somerset, UK sejak tahun 1860-an. Walaupun merupakan sejenis keju cheddar, rasanya tidak seperti keju cheddar yang dijual di pasar raya yang harganya lebih mampu milik.

Keju ini diadunkan bersama dengan truffle Perancis dan daun emas dan rasanya lebih tajam daripada cheddar lain. Akan melalui proses penuaan minimum satu tahun, dikatakan bahawa cheddar ini adalah keju cheddar yang Asli dan telah memenangi banyak penghargaan untuk rasa khas dan kualiti yang unggul.

Keju biru ini yang sebenarnya kelihatan putih dilindungi di bawah undang-undang Eropah dan terhad kepada pengeluaran di tiga daerah di UK. Hanya wilayah Derbyshire, Leicestershire, dan Nottinghamshire yang berhak menggunakan susu lembu tempatan yang dipasteur untuk menghasilkan keju Stilton versi yang sangat mahal ini.

Habuk keemasan yang bersinar memberikan keju biru ini rasa khas dan aroma yang unik. Keju ini tidak ditekan dan dimampatkan, membentuk tekstur yang tersendiri dan berbentuk silinder yang menjadi kebiasaan bagi keju yang dihasilkan di 3 wilayah ini. Sekiranya wang bukan masalah bagi anda, keju ini antara yang wajib dicuba.

Keju ini seperti namanya, diperbuat dari susu rusa. Dari Bjurholm di Sweden, muncul keju yang jarang ditemui ini. Susu untuk pembuatan keju ini diperah dari 3 ekor rusa dan hanya diperah susunya dari Mei hingga September, menghasilkan kira-kira lima liter susu sahaja setiap hari yang menjadikan keju ini sangat terhad penghasilannya.

Rusa yang dipelihara ini juga dijaga dengan sangat baik, jika tidak susu yang dihasilkannya akan berkurang. Rasanya unik dengan kandungan protein dan lemak tinggi yang berasal dari susu rusa.

Pule merupakan keju termahal di pasaran sekarang. Dihasilkan di Serbia, keju ini berasal dari baka keldai Balkan yang jarang ditemui hidup di kawasan pemeliharaan haiwan di Zasavica. Dengan menggunakan resipi yang sama yang telah digunakan sejak tahun 1700-an, keldai ini akan diperah susunya tiga kali sehari dan hanya dengan tangan.

Oleh kerana keldai hanya menghasilkan sedikit susu, ia dianggap berharga. Susu keldai juga mengandungi kira-kira 60 kali ganda jumlah vitamin C susu lembu tetapi hanya satu peratus lemak. Terkenal dengan manfaat kesihatannya, Pule mempunyai tekstur lembut yang rapuh.


Kisah Pramugari Yang Berkorban Nyawa Selamatkan Penumpang - Neerja Bhanot

Pada pagi 5 September 1986, pesawat Pan Am Flight 73 berlepas dari Mumbai, India dan akan melakukan persinggahan rutinnya di Karachi, Pakistan serta Frankfurt, Jerman Barat sebelum sampai ke destinasi terakhir di New York, Amerika Syarikat.

Neerja Bhanot yang merupakan seorang pramugari kanan untuk Pan American World Airways telah dijadualkan bertugas dalam penerbangan itu. Neerja tidak mengetahui bahawa penerbangan itu akan dirampas pengganas dan bakal menjadi penerbangan terakhirnya.

Walaupun baru berusia 23 tahun ketika itu, pemikiran pantas Neerja telah menyelamatkan ratusan penumpang dalam tragedi yang memakan masa hampir 17 jam. Dia menjadi wira sehinggalah nyawanya sendiri menjadi korban. Berikut adalah kisah Neerja Bhanot.

Neerja dilahirkan pada 7 September 1963 di Chandigarh sebelum keluarganya berpindah ke Mumbai, India. Ketika dia baru menghadiri pengajian di Kolej St. Xavier, seorang jurugambar telah menawarkan pekerjaan sambilan sebagai model kepadanya.

Dia yang dibesarkan dalam keluarga yang penuh adat telah bersetuju dengan pernikahan yang diaturkan kedua ibu bapanya. Pada Mac 1985, Neerja berkahwin dengan seorang lelaki dari UAE tetapi pernikahan mereka tidak bertahan lama apabila dia didera suaminya.

Hanya dua bulan selepas berkahwin, Neerja diceraikan dan dia memutuskan untuk memberi tumpuan kepada kerjaya sendiri. Berdasarkan rupa parasnya yang menawan dan pengalamannya menjadi model, Neerja terpilih untuk menjadi pramugari untuk syarikat penerbangan Pan American.

Pada masa yang sama juga, Organisasi Abu Nadal dari Palestin dilihat semakin hebat menentang Israel dan sekutunya terutamanya Amerika Syarikat kerana menyokong penahanan pemberontak Palestin.

Neerja baru sahaja setahun bekerja dengan Pan Am apabila Organisasi Abu Nadal melancarkan rancangan mereka untuk merampas pesawat Pan Am Flight 73. Mereka ingin menukar haluan pesawat itu ke Cyprus dan Israel untuk membebaskan tahanan Palestin.

Pan Am Flight 73 membawa seramai 394 penumpang dewasa, 9 kanak-kanak, seorang kakitangan Amerika dan 13 pembantu penerbangan India dari Mumbai. Seramai 109 penumpang turun di Karachi sementara penumpang baru masih lagi berada di dalam bas yang membawa penumpang dari terminal ke pesawat.

Kira-kira pada jam 6 pagi, empat orang pengganas yang menyamar sebagai pasukan keselamatan telah memandu sebuah van yang diwarnakan seperti kenderaan lapangan terbang dan menghampiri pesawat Pan Am Flight 73.

Mereka telah melepaskan tembakan di luar pesawat yang telah mengorbankan dua kakitangan Kuwait Airlines yang berada berhampiran. Selepas memasuki pesawat, mereka melepaskan tembakan amaran dan mengarahkan pembantu penerbangan menutup pintu pesawat.

Mendengar bunyi tembakan, Neerja segera memberi amaran kepada juruterbang melalui alat perhubungan. Juruterbang telah menghubungi pihak berkuasa lapangan terbang sebelum keluar melalui pintu kecemasan sekali gus menggagalkan pesawat itu untuk berlepas.

Apabila salah seorang pengganas membuka pintu kokpit, dia terkejut apabila mendapati ruangan memandu itu kosong. Berang dengan keadaan itu, pengganas mengugut untuk membunuh tawanan jika pihak lapangan terbang tidak menyediakan juruterbang untuk mereka.

Pengarah Pan Am di Karachi iaitu Viraf Doroga telah memberikan janji kosong untuk menyediakan juruterbang baru dalam tempoh sejam. Apabila tiada juruterbang seperti yang dijanjikan, pengganas mengotakan janji mereka.

Mereka telah menarik seorang rakyat Amerika bernama Rajesh Kumar ke pintu pesawat. Disaksikan oleh pihak berkuasa, Kumar telah ditembak di kepala dan tubuhnya dicampakkan ke bawah.

Empat jam kemudian, para pengganas mengarahkan petugas pesawat untuk mengumpulkan kesemua pasport penumpang yang ada. Neerja telah menyembunyikan pasport milik penumpang Amerika sebelum membuangnya ke dalam tong sampah.

Dia mendakwa tiada penumpang warganegara Amerika sambil terus menyediakan makanan dan minuman supaya para penumpangnya tenang.

Salah seorang pengganas bernama Safarini malah memberitahu bahawa dia tidak suka keganasan dan pembunuhan seperti ini tetapi mendakwa Israel dan Amerika telah merosakkan kehidupan dan negara Palestin.

Setelah 17 jam yang menggerunkan, bekalan kuasa pesawat itu tiba-tiba terputus. Dalam keadaan gelap gelita, Neerja mengambil kesempatan itu dengan membuka salah satu pintu kecemasan dan mengarahkan penumpangnya keluar menggunakan gelongsor yang telah disediakan pasukan keselamatan di luar pesawat.

Keadaan gelap itu juga menggagalkan pengganas untuk menembak bahan letupan yang cukup membunuh kesemua penumpang. Mereka hanya berjaya meletupkan sebahagian kecil sahaja bom yang dibawa.

Pengganas kemudian melepaskan tembakan rambang ke tempat duduk penumpang. Neerja terkorban dalam tembakan itu ketika sedang melindungi tiga orang penumpang kanak-kanak. Neerja meninggal dunia sehari sebelum ulang tahunnya yang ke-24.

Menurut salah seorang mangsa yang terselamat, Neerja bukanlah terkena tembakan rambang tetapi dibunuh dengan sengaja. Apabila salah seorang pengganas mendapati pramugari itu melindungi penumpang, dia menarik rambut Neerja dan menembak wanita itu dari jarak dekat. Namun, dakwaan ini masih lagi diperdebatkan.

Satu unit khas tentera Pakistan telah berjaya menangkap empat orang pengganas dan seorang lagi yang menjadi rakan subahat mereka di luar. Malangnya, seramai 53 orang terkorban dalam kejadian itu.

Walaupun terkorban, Neerja Bhanot telah dianugerahkan pelbagai pingat atas tindakan beraninya. Satu filem mengenainya berjudul Neerja juga telah dihasilkan pada tahun 2016 sebagai memperingati jasa wirawati itu.


Penyakit Psikologi "Doomscrolling" Semakin Menghantui Manusia

Apabila anda meluangkan masa menelusuri platform media sosial, anda pasti akan terlihat pelbagai berita mengenai bencana dan masalah yang tidak berkesudahan. Semakin banyak anda baca, semakin laju degupan jantung anda.

Namun, anda tidak dapat berhenti daripada membaca berita seterusnya seolah-olah ia diluar kawalan anda. Fenomena ini dinamakan sebagai "Doomscrolling". Istilah ini telah dicipta pada tahun 2018 tetapi semakin menjadi perhatian sejak pandemik COVID-19 melanda dunia.

Doomscrolling atau Doomsurfing bermaksud "Menghabiskan masa dengan membaca sejumlah besar berita negatif walaupun tahu keburukannya dan terus menelusuri berita seumpama itu".

Tabiat buruk ini semakin menjadi-jadi pada tahun 2020. Ramai yang tenggelam dalam pelbagai berita negatif sama ada mengenai pandemik, bencana alam, politik atau masalah umum lain.

Walaupun Kamus Oxford telah menamakan 'Doomscrolling' sebagai "Word of the Year 2020" tetapi ia bukanlah tabiat yang baru dikesan berlaku pada manusia.

Salah satu punca mengapa orang ramai terjerumus melakukan Doomscrolling adalah disebabkan sifat manusia yang "tidak dapat bertoleransi dengan ketidakpastian".

Ketika waktu bergolak ini, berita-berita tragis dan negatif seolah-olah tiada penghujungnya. Ia membuatkan sebahagian besar orang mengalami ketidakpastian mengenai kehidupan harian.

Kebanyakan orang berpendapat bahawa jika mereka mendapat informasi mengenai sesuatu yang tidak mereka ketahui maka mereka akan berasa lebih selesa. Oleh itu, mereka obses untuk mengemaskini 'feed' dengan harapan menemui jawapan penting yang boleh menghilangkan kerisauan.

Manusia juga mempunyai sesuatu yang dikenali sebagai "bias negatif" iaitu lebih cenderung untuk fokus kepada berita negatif. Saluran media memanfaatkan tingkah laku ini dengan menyediakan lebih banyak tajuk berita negatif yang menarik perhatian berbanding berita baik atau menyenangkan.

Sebagai contoh, kebanyakan orang akan lebih cenderung dengan tajuk berita "Tiga gadis ditipu sindiket pelacuran" berbanding tajuk berita "Pelajar hasilkan minyak yang lebih mesra alam".

Ahli psikologi telah mengaitkan tabiat Doomscrolling ini mampu memberi kesan terhadap kesihatan mental. Selepas kejadian Pengeboman Maraton Boston 2013, satu kajian telah dilakukan terhadap 4,500 orang di Amerika mengenai kesan Doomscrolling.

Kajian mendapati bahawa mereka yang menggunakan media sosial lebih dari enam jam sehari adalah 9 kali ganda berisiko mengalami tekanan berbanding mereka yang tidak kerap membaca berita.

Mereka yang mempunyai tabiat Doomscrolling ini juga sering merasakan perlunya untuk mengumpul sebanyak mungkin maklumat bagi mendapatkan penjelasan yang meyakinkan. Ia untuk mengatasi ketakutan yang disebabkan oleh ketidakpastian.

Walau bagaimanapun, mereka tidak akan berasa lebih tenang dengan membaca lebih banyak berita negatif dan mencemaskan sebaliknya menjadi bertambah risau.

Ia seperti fenomena yang dikenali sebagai "knock-on effect" atau "dominos effect". Tabiat Doomscrolling akan mendominasi pemikiran negatif seseorang sekaligus memicu kegelisahan, menyebabkan tekanan tinggi dan mengubah mood.

Seseorang yang mengalami tabiat Doomscrolling ini juga akan cenderung untuk meninggalkan komen mengenai perkara yang dia sendiri tidak arif, marah atas sesuatu sebab yang tidak diketahui sepenuhnya dan membenci seseorang tanpa mendengar penjelasan dari kedua-dua pihak.

Bahkan, mengkonsumsi berita negatif berlebihan boleh menyebabkan gejala gangguan tekanan pasca-trauma (PTSD) pada sesetengah individu. PTSD adalah gangguan psikiatri yang berlaku sebagai tindak balas kepada peristiwa yang menghancurkan dalam kehidupan seseorang.

Mereka yang menghidapi PTSD akan mengalami tahap tekanan dan kegelisahan yang sangat tinggi disebabkan oleh ingatan atau hubungan dengan trauma mereka.

Satu kajian telah dilakukan ke atas 1,770 rakyat Amerika selepas serangan 9/11 mengenai trauma berita negatif. Kajian yang berlangsung selama tiga tahun itu mendapati mereka lebih banyak terdedah kepada berita serangan itu mengalami simptom-simptom PTSD walaupun tinggal jauh dari tempat kejadian.

Memang mustahil untuk mengelak daripada membaca sebarang bentuk berita apabila melayari telefon pintar atau komputer. Berita juga sebenarnya memberikan informasi mengenai apa yang berlaku di sekeliling kita.

Walau bagaimanapun, terlalu banyak berita boleh meningkatkan tahap stress dan membuatkan kita menyangka bahawa keadaan lebih buruk berbanding perkara sebenar.

Media sosial pula sememangnya direka untuk menyebabkan ketagihan dan membuatkan kita melayarinya selama berjam-jam tanpa sedar. Apabila rekaan ini digabungkan dengan berita negatif, maka wujudlah Doomscrolling.

Hanya anda sahaja yang mampu mengawal diri sendiri daripada terjerumus ke dalam tabiat buruk ini. Berikan tumpuan kepada masalah yang berada di hadapan anda berbanding di dalam media sosial.